Apa Yang Boleh Kami Katakan Setelah Mencuba Nokia 6.1

Mula diperkenalkan pada awal tahun ini, Nokia nampaknya tidak lagi mahu berada dibawah bayang-bayang telefon yang pernah menjadi lagenda keluarannya. Menerusi pengeluaran era terbaru ini, Nokia turut menawarkan telefon pintar kelas pertengahan melalui model Nokia 6.1.

Mula ditawarkan pada harga RM1,099, model ini disasarkan buat mereka yang mahukan telefon pintar tanpa mahu berbelanja besar mendapatkan telefon pintar flagship. Kami sempat mencubanya dan ini merupakan ulasan kami setelah mencubanya.

Dari segi rekaan, seperti semua sedia maklum Nokia sememangnya mementingkan rekaan yang kukuh dan berkualiti tinggi. Menerusi model ini, Nokia masih lagi mengekalkan identiti yang sama dengan penggunaan material berkualiti tinggi.

Hadir dengan warna biru pada bahagian belakang, Nokia telah menggunakan material aluminium yang membuatkan anda berasa seperti memegang sebuah telefon pintar flagship yang premium. Kemasan yang ditawarkan Nokia juga boleh dikatakan amat baik dengan gabungan warna emas pada bahagian tepi.

Dalam pada itu, Nokia juga turut berjaya menawarkan model ini dengan saiz yang nipis dan masih lagi sedap digunakan.

Nokia 6.1 hadir dengan skrin bersaiz 5.5-inci. Kualiti paparan yang ditawarkan pada pendapat kami boleh dikatakan agak baik bagi telefon pintar kelas pertengahan.

Walaubagaimanapun, ianya masih belum dapat menandingi beberapa jenama telefon pintar lain yang turut menawarkan tanda harga yang hampir sama.

Apa yang menarik mengenai model Nokia 6.1 ini adalah ianya dikuasakan oleh Android One. Dalam erti kata lain, anda berpeluang mendapatkan pengalaman seolah menggunakan telefon pintar keluaran Google.

Dari segi spesifikasi, model ini hadir dengan processor Snapdragon 630, RAM 4 GB dan ruang storan 64 GB. Kapasiti bateri yang disertakan bersaiz 3000 mAh.

Sepanjang penggunaan kami, meskipun model ini hadir dengan processor yang boleh kami katakan cukup baik dan RAM bersaiz 4 GB, kami masih lagi merasakan sedikit lagging pada beberapa ketika waktu. Walaubagaimanapun, ianya tidaklah terlalu kerap.

Sekiranya anda hanya menggunakan telefon pintar sekadar untuk melayari media sosial dan bukan untuk bermain game secara serius, model ini sudah cukup baik untuk menawarkan apa yang perlukan dengan baik.

Apabila membincangkan tentang Nokia, pasti ramai yang teringatkan kamera bersama lensa ikoniknya iaitu Carl Zeiss. Kami juga turut teruja untuk mencubanya pada model ini. Untuk pengetahuan anda, Nokia 6.1 hadir dengan kamera 16-megapixel pada bahagian belakang.

Berdasarkan percubaan kami, Nokia 6.1-inci berjaya menghasilkan gambar yang jelas beserta warna yang terang. Walaubagamanapun, kami mengalami sedikit masalah dengan auto-focus model ini yang pada kami agak perlahan berbanding beberapa model lain.

Dalam erti kata lain, anda mungkin akan mendapatkan imej yang kabur sekiranya mengambil gambar dalam keadaan yang pantas. Berikut merupakan sampel gambar yang daripada Nokia 6.1

Harga yang ditawarkan buat Nokia 6.1 adalah RM1,099. Harga yang boleh dikatakan agak berpatutan bagi telefon pintar kelas pertengahan. Ditambah pula dengan kekuatan jenamanya, pastinya harga yang ditawarkan tampak berbaloi.

Adakah berbaloi? Pada kami sekiranya anda merupakan peminat Nokia atau mahu ‘sekali lagi’ menggunakan telefon pintar keluaran Nokia, mendapatkan model ini mungkin pilihan yang baik.

Walaubagaimanapun, sekiranya anda sekadar mahu mendapatkan model berdasarkan penawaran spesifikasi, mendapatkan model lain dengan tanda harga yang lebih rendah dilihat sebagai keputusan yang berbaloi.


Ulasan Penuh Mengenai ‘Skatepark’ Terbaru Di Stadium Bukit Jalil

Baru-baru ini peminat skateboard ‘dihadiahkan’ dengan sebuah skatepark baru yang terletak berdekatan dengan Stadium Bukit Jalil. Nampaknya Mz Muben selaku hos di dalam video ini berpuas hati dengan rekabentuk skatepark ini. Dari segi kapasiti dikatakan skatepark ini mampu menampung sehingga 10 orang bermain di dalam satu-satu masa. Tahniah buat Hariz Mansor Visual dalam mempamerkan kualiti cinematography dalam ulasan mengenai skatepark ini.


5 Soalan Kontroversi Kaitan Filem PK Dan Agama Dijawab Oleh Aamir Khan Disini [Kemaskini]

[Kemaskini]
Nota: Berita tentang pemalsuan interview yang melibatkan Aamir Khan dan soalan tersebut hanya diketahui sehari selepas artikel ini dikeluarkan. Harap maklum.

Baca: 5 Soalan Kontroversi Kaitan Filem PK Dan Agama Dijawab Oleh Aamir Khan Disini

Filem terbaru Aamir Khan iaitu PK merupakan sebuah Indian satirical comedy-drama yang menyentuh tentang isu sensitif agama. Walaubagaimana pun, filem ini ada sesuatu sehingga PK mendapat title highest-grossing Bollywood films worldwide buat masa ini.

Poster filem PK yang pertama diedarkan kepada umum telah membangkitkan rasa ingin tahu bakal penonton dengan persoalan mengapa Aamir Khan tanpa seurat benang dan alat sulitnya ditutup dengan radio lama transistor yang tergantung dari lehernya itu. Malah Aamir Khan turut menjegilkan dan membesarkan matanya. Itulah yang buat saya ingin menontonnya kerana merasakan watak yang bakal dibawakan oleh Aamir Khan di dalam PK ini adalah berbeza dari filem-filem sebelumnya.

“When you (audience) will watch the film then only you will be able to understand the idea behind (the poster). But I would just like to say that the kind of filmmaker, the kind of writer Rajkumar is, he always tries to present the things, his thinking, in a unique way and that’s why I am his huge fan.” – Aamir Khan

Apatah lagi, filem PK ini diarahkan oleh Rajkumar Hirani selepas 5 tahun filem box office 3 Idiots ditayangkan. Pastinya gabungan mereka berdua ini membuatkan kita mempunyai jangkaan yang tinggi pada penghasilan filem PK ini dengan mengharapkan sesuatu yang berbeza, mesej filem yang mencetuskan kita berfikir dan ajaib hingga kita tidak bosan menontonnya berulang kali seperti 3 Idiots. Turut berlakon di dalam filem ini ialah Anushka Sharma, Sanjay Dutt dan Sushant Singh Rajput.

“P.K. is about God and godmen.” – Rajkumar Hirani

Secara umumnya, filem PK ini berbentuk komedi yang menyentuh isu sosial yang sensitif iaitu agama dan Tuhan. PK itu sendiri membawa maksud mabuk dalam masyarakat India. Maka, intipati filem PK ini boleh dikaitkan dengan penganut agama yang mabuk dengan agamanya iaitu mengikut membuta tuli dan ada pihak yang mengambil kesempatan untuk membuat duit darinya. Hah! Kontroversi ke tidak?

Sebagaimana seperti Mr. Bean diturunkan ke bumi, begitulah juga pembukaan filem PK di mana watak PK yang dilakonkan oleh Aamir Khan telah diturunkan dari kapal angkasa ke bumi di tanah lapang Rajasthan dalam keadaan berbogel. PK juga tidak boleh bercakap tetapi mempunyai perasaan ingin tahu yang tinggi seperti seorang budak kecil yang baru nak membesar. Misi PK ialah mengkaji kehidupan di bumi terutama manusia yang memiliki fizikal yang sama seperti PK. Tetapi misinya terbantut apabila rantai lehernya yang berfungsi sebagai alat komunikasi dengan kapal angkasa lepasnya telah diragut oleh seseorang. Sejak itu PK berusaha mencari rantai leher yang dipanggil “remote control” itu sampai jumpa kerana dia mahu pulang.

Pelbagai kejadian telah berlaku ke atas PK terutama ketika dia bertanyakan kepada orang ramai bagaimana mahu mencari “remote control” itu. Selepas orang mendengar kisahnya, semua orang menjawab hanya Tuhan sahaja dapat membantu PK. Maka, PK berusaha mencari Tuhan sehingga orang ingatkan dia mabuk kerana bertanyakan soalan-soalan yang mengarut bagi mereka. Dalam pencariannya itu juga dia menemui ramai kawan dan lawan. Tindak-tanduk PK dalam pencarian itu juga mampu buat kita ketawa, menangis dan berfikir.

Walaupun PK mendapat kutipan paling tinggi dalam sejarah Bollywood, filem ini mendapat tentangan hebat dari kumpulan agama Hindu. Mereka mahu filem ini dilarang ditayangkan di India kerana menyatakan filem PK mempermainkan agama mereka. Bagaimana? Anda mesti tonton filem PK ini. Persoalan-persoalan di dalam filem ini juga jarang didengari di dalam layar Bollywood kerana ia mempersoalkan ritual agama dan orang yang mempergunakan agama untuk kesenangan sendiri.

Dari laman web Show Biz Icon, Aamir Khan telah ditanya 5 soalan berkenaan filem PK dan agama.

UPDATE: Aamir Khan Menghantar Notis Kepada Laman Web Pakistan Yang Telah Memalsukan Interview PK

Sumber dari Hindustan Times menyatakan interview yang dipalsukan itu menunjukkan seolah-olah Aamir Khan telah menjawab 5 soalan kontroversi berkaitan filem PK dan agama.

Wartawan: Awak (watak PK) mencuri duit dari kuil Hindu, tetapi tidak mencuri ‘chadar’ dari masjid/kubur?

Aamir Khan: Duit yang orang perlukan untuk survival di dunia ini, bukan ‘chadar’.

*chadar = kain atau cadar yang menutupi permukaan kubur seseorang yang biasanya ditempatkan di kawasan masjid.

Wartawan: Di dalam scene filem, Lord Shiva direndah-rendahkan. Kenapa tidak Nabi atau Hussain (Islam)?

AK: Pertama sekali, tiada Tuhan yang telah dihina. Kedua, orang Islam tidak menggunakan apa jua gambar atau bentuk yang menyerupai Nabi atau Hussain (A.S). Maka, anda tidak boleh menyamar sebagai mereka dalam apa jua cara dan penampilan.

Wartawan: Poster Lords and Ladies Hinduism yang hilang telah dipaparkan di dalam filem ini. Kenapa bukan Tuhan orang Islam?

AK: Saya akan menjawab soalan ini dengan jawapan yang sama. Anda tidak boleh menimbulkan sebarang persoalan tentang Allah atau personaliti-Nya kerana Islam tidak pernah dan tidak akan menunjukkan atau menggunakan mana-mana gambar-Nya.

Wartawan: Lelaki di dalam filem ini ialah seorang Muslim, manakala gadis itu seorang Hindu. Filem ini berakhir dengan menunjukkan bahawa orang Islam atau orang Pakistan bukanlah penipu tetapi seorang yang setia. Adakah anda tidak terfikir bahawa di dalam kisah cinta ini ada sebahagiaan daripada jihad?

AK: Well, tidak. Pengakhiran filem ini mempunyai mesej bahawa orang Islam dan orang Pakistan adalah tidak seperti apa yang mereka fikirkan selama ini. Mereka setia dan berbakti dengan berbuat baik. Sebelum ini, kita telah banyak melihat budak lelaki Hindu dan budak perempuan Islam di dalam filem, kita juga tidak membantah, begitu juga dengan anda. Saya rasa anda tidak perlu membantah hal ini sekarang juga.

*Love Jihad: extremist Hindu di India menganggap lelaki Muslim mengahwini wanita Hindu itu sebagai satu jihad buat Islam. Maka, mereka mengadakan kempen untuk menentang “Love Jihad” ini.

Wartawan: Kami melihat anda (watak PK) mengejar dan mensasarkan Hindu Saint sepanjang scene filem ini. Mengapa tidak seorang ulama Islam?

AK: Tiada di kalangan ulama dalam mana-mana masyarakat Islam menyebut dirinya utusan Tuhan, atau seseorang yang boleh menghubungi Tuhannya. Setiap ulama, tidak kira berapa seniornya dia, dia belajar dari kitab Allah iaitu kitab suci al-Quran, dan mengajar orang lain daripadanya.

Setelah menonton filem PK, ada 6 elemen yang dibangkitkan oleh pengarah dan scriptwriter filem ini iaitu: percaya, prejudis, komunikasi, kebiasaan, ketakutan dan hipokrit.

Jadi, sebelum anda menghukum, pastikan menonton filem PK ini terlebih dahulu dan kongsikan pandangan anda bersama kami di Facebook The Vocket.

Sumber: Show Biz Icon, IBN Live, Hindustan Times


Gadis Ini Habiskan RM170 Di Tandom Hill Resort Dan Ini Yang Beliau Lalui

Tandom Hill Resort merupakan antara lokasi yang semakin menjadi pilihan bagi mereka yang ingin lari dari kesibukan kota di hujung minggu.

Resort yang terletak di Banting ini menjadi tumpuan disebabkan lokasinya yang tidak jauh dari Kuala Lumpur. Harga berpatutan serta turut menyediakan rumah penginapan menjadikan ianya satu lokasi yang berbaloi untuk dikunjungi.

Berikutan ini, saya berpeluang mendapatkan review serta tips daripada Cik Nadirah Bt Pazaer yang telah berkunjung ke resort ini selama 2 hari 1 malam baru-baru ini.

Details
Minyak (Viva Auto): RM80 pergi balik

Route: Dari Manjung-Setia Alam-Kelana Jaya-Damansara-Banting
Balik Banting-Kelana Jaya-Setia Alam-Manjung

Penginapan di Gendui Chalet (max 1 chalet 4 orang): RM320 (ie RM80/orang)

Perjalanan dari Manjung, Perak bermula pada jam 9 pagi ikut jalan Kuala Selangor tapi sebab banyak menyinggah dan sesat nak cari jalan masuk Tadom Hill maka dalam 3.45 petang baru sampai.

Details
Check In 3pm
Check Out 12pm
Tadom Hill tutup hari Isnin

Kami sesat sebab terlepas dia punya jalan masuk. Yang mana nak pergi tu nanti bila Waze cakap dah nak sampai. Belah kiri korang ada car wash tau, kena masuk ikut laluan tepi car wash tu.

Agak tak perasan dengan buluh warna ungu,hijau yang diorang letak tepi jalan tu sebenarnya. Slow slow okay, Good Luck!

Masa kami sampai tu dah ada group yang nak balik dah tapi masih ramai yang berendam dalam tasik.

Details
Day Pass (untuk weekday. Weekend punya aku tak tau)
Fee masuk: RM20 sehari
Tasik tutup jam 6.30 petang

Lepas simpan barang terus pakai life jacket (wajib) dan debush masuk air! Kitorang tak reti berenang jadi mula-mula tu macam segan-segan nak masuk air.

Tasik ni kalau tak silap kedalaman dia 20 kaki lepas dengar abang yang jaga tu cerita. Ada rakit diorang sediakan tapi kena kongsi-kongsi sebab tak banyak.

Ada tempat terjun yang macam platform (ketinggian dia 10m tak silap) dan yang bergayut tu.

Aku pikir bila lagi nak cuba kan? Aku redah je dua-dua tu sampai 4-5 kali terjun. Aku syak otak aku tak berfungsi sangat masa tu. Hahahaha.

Terbang tinggi #shorttrip #tadomhillresorts

A video posted by nadirahpazaer (@nadirahpzr) on Feb 16, 2016 at 6:45am PST

Then which favours of your lord will you deny Ar-Rahman : 13 #tadomhillresorts #shorttrip

A video posted by nadirahpazaer (@nadirahpzr) on Feb 18, 2016 at 4:55am PST

Tempat dia sangat chill, bersih, beautiful landskap dan dekat dengan alam. Banyak elemen buluh. Ada beberapa jenis tempat menginap dekat sini:

1. Gendui Chalet (yang aku pilih)
2. Hammock (macam buaian)
3. Khemah (boleh pilih tepi tasik ATAU dalam taman dan harga berbeza)
4. Bamboo Hut (macam konsep dorm)

Ada beberapa kemudahan yang disediakan seperti:

1. Locker (untuk yang balik hari)
2. Dewan
3. Cafe
4. BBQ pit
5. Sewa tikar

Baca: 9 Resort Atas Air Dengan Suasana Romantis Untuk Bulan Madu Di Malaysia

Suasana dia sangat friendly, staff dia kebanyakan budak muda (orang asli aku rasa) dan sangatlah friendly!

Siap tolong ambik gambar, ambik video. Diorang layan je sambilbuat lawak sengal. Hahaha.

Korang kena rujuk website dia untuk rate harga sebab harga dia berbeza ikut tempat penginapan dan masa.

Weekend dan public holiday rate tinggi sikit berbanding weekday. Aku book hari tu pun kat website je lepas tu diorang balas melalui email. Fast respond!

Dan aku sangat galakkan kalau korang datang pada WEEKDAY untuk privacy.
Personally aku suka semua benda.

Details lain ada pada gambar. Link video ada kat atas kalau nak layan.

1. Kalau tinggal sekitar KL memang dah boleh jimat minyak kat situ
2. Bawa bekal makanan sendiri (kitorang bawak spagethi/keropok lekor/nugget)
3. Kongsi 4 orang kalau nak tidur di chalet
4. Pilih tempat tidur yang murah macam hammock atau khemah

Lokasi menarik di sekitar Tandom Hill Resort

Kalau korang menginap lama dan tak tau nak buat apa lagi, area Banting ni sebenarnya banyak juga tempat best macam:

1. Paya Indah Wetland (boleh tengok badak/buaya dan binatang lain. Masuk percuma)
2. Kilang Ros kerepek (ni memang syurga wey)
4. Bukit Jugra (ni macam jauh sikit)

Aku rancang nak tidur 1 malam dekat Tadom dan 1 malam dalam Paya Indah Wetland tapi keadaan masa tak mengizinkan. Next time insyaAllah.

Baca lagi: 7 Resort Dengan Kolam Renang Di Selangor Untuk Percutian Beramai-Ramai

Adakah selepas baca review ni anda terasa nak ke Tandom Hill Resort ni? Bagi saya ye. Macam menarik dan menyeronokkan pulak terutama part bergayut tu. Hehe.


Lelaki Ini Berjaya Memanfaatkan Bakat Selepas Temui Keluarga Berbeza Bangsa Dan Taraf

Mohd Faiz Subri. Ya. Rakyat Malaysia malah mungkin masyarakat dunia pasti sibuk menjadikan beliau sebagai modal bualan sembang kata soal tendangan hingga penampilan. Manakan tidak, pemenang Anugerah Puskas 2016 hasil gol beliau yang diiktiraf terbaik itu bukan sahaja mengangkat nama Asia di persada dunia malah nama Malaysia khususnya. Atas faktor itu, beliau merupakan seorang lagi bintang sukan kebanggaan buat negara selepas kecemerlangan atlit paralimpik kita tahun lalu.

Namun di sebalik kecemerlangan sudah pasti akan ada cerita dibelakangnya. Ya, mungkin ia episod duka lara penuh air mata, atau latihan menggila yang tidak kenal putus asa, atau segala sememangnya serba sempurna, semua itu pasti tetap sebuah cerita tersirat sebuah kejayaan, dan mungkin tidak terkecuali insan yang benar-benar menjadi pendorong ampuh untuk beliau. Dan sudah pasti ia akan memberi satu motivasi baharu pada dunia sukan tanahair.

Tersorot dari itu, aku memilih untuk kembali menonton sebuah filem juga mengenai seorang atlet sukan yang bagi aku cukup menginspirasikan malah memotivasikan. Bukan hanya kerana atas faktor siapa dia sebelum menjadi atlet semata-mata tetapi juga, siapa sebenarnya insan yang menjadi penggerak untuk segalanya berubah. Filem itu berjudul The Blind Side (TBS) tahun 2009.

TBS berkisar mengenai Michael Oher atau Big Mike (lakonan hebat Quinton Aaron) seorang remaja kulit hitam bertubuh besar, mempunyai rekod akademik yang teruk dan berasal dari sebuah keluarga yang bermasalah.

Dalam kehidupan ‘terbuang’ dari keluarga dan masyarakatnya, seorang wanita berkulit putih bernama Leigh Ann Tuohy (lakonan cemerlang Sandra Bullock) telah mengambil Big Mike sebagai anak angkat. Dari situlah kehidupan Big Mike mula berubah.

Diarahkan oleh John Lee Hancock yang juga pengarah filem baseball The Rookie (2002), sedikit pun tidak terdetik yang filem ini sebuah filem yang cukup menginspirasi atau memotivasikan waktu pertama kali menontonnya dahulu.

Bagi aku yang bukan penggemar filem sukan (walaupun ia filem based on book), aku anggap ia mungkin cuma sebuah filem tipikal drama konflik biasa yang mungkin mampu memberi sisi motivasi, tetapi tidak menjelmakan rasa ‘termotivasi’.

Apatah lagi dengan kakak ‘Miss Cogeniality’ selaku teraju, aku gusar jika naskah ini di’komedi’kan dan tidak memotivasikan. Namun, aku cuba membawa jiwa Crash (2006) (yang juga lakonan Sandra Bullock) tatkala menontonnya. Dan, aku kagum.

Aku sangat gemar akan dua faktor filem ini. Pertama, positif. Jika filem ini bergerak melalui lensa hidup Big Mike, filem ini pasti kurang mengesankan.

Ya, mungkin ia sekadar filem yang mengisahkan betapa sukar menjadi seorang Big Mike dan kita terseret dengan simpati rasa kasihan dan akhirnya tersenyum atas kesuksesan Big Mike. Namun ia tidak berlaku pada filem ini.

Fokus filem ini ialah pada tenaga positif pendorong Big Mike iaitu watak Leigh Anne lakonan hebat Sandra Bullock. Jika dilihat pada karekter Leigh Anne secara zahirnya, ia merupakan satu watak dasar yang sudah acapkali kita lihat di layar.

Ya, sang ibu yang punya kerjaya hebat, keluarga yang serba sempurna dan hidup dalam kehidupan kelas menengah yang serba selesa. Ini merupakan watak ulangan tipikaliti Hollywood.

Jadi apa istimewanya watak ini? Di sini aku rasakan, naratif dan gerak rasa cerita yang menyeret Leigh Anne ke alam Big Mike adalah keistimewaannya. Ia seolah mengajak audien supaya:

“Tengok apa aku buat pada Big Mike! Budak gelandangan yang tak tahu asal usul dan tengok cara aku sayangkan Big Mike!”

Melaluinya, sesuatu yang agak menarik, automatik secara manusiawinya kita akan terheret dengan motivasi positif cara Leigh Anne pada Big Mike, bukan atas dasar simpati kita pada Big Mike dan kehidupan lampaunya.

Cara Leigh Anne memahami Big Mike, cara dia mencari solusi untuk permasalahan Big Mike malah cara Leigh Anne membina chemistry antara Big Mike dengan keluarga serba sempurna Leigh Anne.

Semua itu antara cara motivasi yang aku rasakan merupakan kekuatan dan kehebatan watak Leigh Anne yang berjaya disampaikan cantik dengan lakon cara Sandra Bullock (hingga melayakkannya memenangi anugerah Oscar melalui watak ini). Ia merupakan satu kisar resepi menarik yang memaniskan hubungan antara Leigh Anne, Big Mike dan kehidupan di sekelilingnya.

Keduanya, kemanusiaan. Aku akui, dalam kehidupan sebenar, watak Leigh Ann Tuohy (atau keluarga Tuohy) ialah satu dalam sepuluh.

Ya, di dunia ini masih ramai manusia baik, tetapi yang terlalu baik bagi aku amat sukar dicari. Bukan kerana manusia enggan menjadi baik, tetapi kerana manusia sendiri mula hilang rasa percaya pada ‘balasan’ kebaikkan yang bakal ditabur.

Kerana itu, aku amat gemar dengan mesej humanis melalui beza warna kulit antara Big Mike dan Leigh Anne. Mesej humanis dan sejagat itu bagi aku amat sampai tatkala ada sisi dunia yang masih berperang dan ditindas atas asbab beza kasta, bangsa, warna kulit dan agama.

Dan kemuncak mesej itu amat manis pada adegan tatkala Leigh Anne memberi amaran pada kumpulan samseng (yang berkulit sama seperti Big Mike):

Leigh Anne yang ‘lupa’ akan siapa dia dan siapa Big Mike, cuma berkata atas dasar rasa seorang ibu pada anaknya bagi aku cukup menggugah. Ia seolah kemuncak pada mesej seolah tiada dinding khilaf untuk rasa ihsan, sayang dan simpati walau siapa pun insan itu. Dan lagi, aku agak ‘tertampar’ kerana mesej itu manis disampaikan oleh produk bukan Muslim.

Untuk sisi lakon, Tim McGraw yang melakonkan watak Sean Tuohy, suami pada Leigh Anne dilihat menjadi pelengkap hebat pada kesempurnaan watak Leigh Anne. Menariknya pula, boleh dikatakan walau sekecil manapun watak yang ada di dalam filem ini, bagi aku ia tetap dianggap sebagai penggerak penting untuk filem ini walaupun mungkin ada beberapa watak yang muncul hanya satu dua babak sahaja.

Ringkasnya, ini bukan sekadar filem biografi sukan biasa. Ia juga amat manis sebagai sebuah naskah motivasi. Mungkin untuk wanita yang masih terkial-kial mencari rasa kasih atau ihsan dan sedang berkira-kira untuk meninggalkan bayi anda di tangga masjid atau berhobi gemar memukul budak kecil, ini filem yang cukup sesuai untuk membangkitkan naluri ‘ibu’ itu.

Dan juga untuk yang masih geli merapatkan kaki ketika merapatkan saf solat kerana jemaah di sebelah anda bukan sebangsa anda, filem bukan Islam ini pula membuktikan sebaliknya. Dan (maaf), mungkin filem Non-Muslim ini sesuai menjadi rujukan pengkarya kita yang sedang lemas dengan kiblat ‘sayang’ yang semakin sempit.

Oh ya. Sekali lagi. Ucapan tahniah untuk Faiz Subri. Dan moga dia ada cerita menarik yang mampu memotivasikan seperti kisah Big Mike.


‘Reviewer’ Kongsi 5 Sebab Mengapa PM Pilih Toyota Camry Sebagai Kenderaan Rasminya

Pelantikkan Dato’ Seri Anwar Ibrahim sebagai Perdana Menteri Ke-10 telah mengubah lanskap tampuk pemerintahan negara, lebih-lebih lagi beliau cukup optimistis dalam menangani kos sara hidup yang membebani rakyat.

Salah satunya, beliau telah batalkan pembelian Mercedes S600 yang ditempah sebelum beliau memegang jawatan ketua negara dan menyatakan beliau cukup selesa menggunakan Toyota Camry sahaja.

Kenyataan yang dibuat oleh Perdana Menteri itu telah menarik perhatian reviewer kereta dari portal Paultan.org untuk berkongsi sebab-sebab kenapa Toyota Camry menjadi kenderaan rasminya untuk melakukan tugas-tugas harian.

Kereta pilihan perdanamenterike10, #Toyota Camry! Lagi mewah dari #MercedesBenz #SClass? #paultancars #paultan #carsoftiktok #cartok #malaysia #viral #trending #fyp #foryou #foryoupage @Toyota lasermotorgroupmalaysia

♬ original sound – Paul Tan’s Automotive News – Paul Tan’s Automotive News

Menurut reviewer kereta itu, Toyota Camry mempunyai tempat duduk belakang yang luas. Sekaligus dapat memberikan keselesaan buat penumpang tempat duduk belakang. Pada masa sama kedudukan kerusi tempat duduk belakang boleh diubah-ubah mengikut kesesuaian penumpang, seolah-olah sedang menaiki kapal terbang business class.

Dalam masa yang sama, terdapat panel kawalan di tengah-tengah tempat duduk belakang yang boleh digunakan untuk mengubah kedudukan kerusi belakang, kawalan radio serta suaranya, suhu penghawa dingin dan tutup-buka sun shade tingkap belakang.

Fungsi ‘Boss Seat’ sememangnya membuatkan kereta ini sesuai untuk dijadikan kereta harian bagi seseorang berpangkat besar. Ini kerana butang pada sisi tempat duduk penumpang hadapan kiri itu dapat memberikan bos di belakang mengawal ruang kaki yang lebih luas dan menyelesakan.

Tambah reviewer itu lagi, oleh kerana Toyota buatan Jepun, penghawa dinginnya lebih sejuk daripada kereta-kereta kontinental yang lain. Bila mana bos memakai blazer, sudah pasti kereta yang dinaikinya itu perlu membuatkan bos sentiasa berasa selesa sepanjang dalam perjalanan dari satu tempat ke satu tempat yang lain.

Oleh kerana Toyota membangunkan kereta bagi pasaran besar-besaran, sudah pasti reliability kereta tersebut sangat baik. Jadi kereta tersebut tidak perlu belanja yang besar untuk servis dan baik pulih jika berlaku sebarang kerosakan.

Ada satu sebab tambahan turut ditambah oleh reviewer itu, oleh kerana kenderaan rasmi itu menggunakan ‘wang rakyat’, jadi perdana menteri perlulah mengambil kira setiap sen yang digunakannya.

Terdahulu, Dato’ Seri Anwar Ibrahim menanyakan kepada para pengamal media adakah Toyota Camry sesuai digunakan olehnya. Tambahnya lagi, beliau sempat batalkan tempahan Mercedes-Benz S600 yang dibuat oleh pihak kerajaan yang lalu.

*Ikuti Facebook dan Instagram VOCKET CAR CLUB untuk ketahui perkembangan dan isu semasa automotif dari dalam dan luar negara.


Reviu BoBoiBoy The Movie Daripada Seorang ‘Bukan Peminat’ Filem Melayu

Aku baru lepas tengok Boboiboy The Movie.

Ini first time aku tengok Boboiboy. Kat TV aku tak pernah tengok. Kau jangan terkejut, Upin Ipin pun aku tak pernah tengok. Jeling tu ada, tapi bila nampak rancangan-rancangan kartun ni, tangan aku automatik tekan ke chanel lain.

Hari ni aku seolah-olah dipaksa tengok filem ni. Dalam kepala otak aku, tak pernah terlintas pun nak ambil tahu tentang filem ni, apatah lagi membayar tiket untuk menontonnya.

Aku dah banyak kali kena tipu dengan cerita Melayu. Berapa ratus ringgit agaknya aku rugi dek kerana filem yang sangat rendah kualitinya. Teater Akar yang aku join hari tu lebih power kualitinya.

Jadi, membayar tiket RM9.35 untuk filem Melayu animasi yang aku lakukan pada hari ini, merupakan satu kerja gila. Ia betul-betul gila. Nilai tersebut sama sahaja dengan harga filem-filem luar negara yang lebih terjamin kualitinya.

Membayar RM9 untuk sebuah filem yang bukan taste aku, ditambah pula ianya filem buatan Malaysia, tangan aku berbolak-balik nak tonton filem yang ini atau tonton filem Orang Putih.

Hati aku cekal mengatakan agar aku tonton saja filem ini. Disebabkan terlalu banyak feedback yang melambung-lambung, ia jadi kepercayaan besar bagi aku untuk laburkan wang bagi filem ini. Feedback baik warga Facebook sahajalah yang menjadi sandaran utama aku kali ini. Sama seperti aku percayakan filem Ola Bola, sama juga seperti aku percayakan filem Polis Evo (walaupun takdelah gempak sangat Polis Evo ni).

Duduk sahaja di kerusi pawagam, filem Boboiboy ni dah bermula.

Permulaan filemnya agak serabut sebab aku tak kenal watak-watak jahat yang muncul di intro cerita ini.

15 minit pertama, aku gelisah. Gelisah kerana filem ini menurunkan kepercayaan aku dengan plot filemnya yang sangat childish dan cliche. Aku dah mula berpeluh sebab terpaksa duduk lagi sejam lebih, terpaksa tengok filem yang langsung tak beri hiburan kepada aku. Ni mula-mula aku fikir ni.

Tetapi, entah macam mana, ketika villain utama filem datang ke bumi nak curi robot Boboiboy.

Filem ni menarik perhatian aku. Bak kata Di Caprio dalam filem Django, “You had my curiousity, but now you have my attention.”

Filemnya berpindah plot kepada konflik yang lebih besar. Mood aku yang down tadi, tiba-tiba jadi up. Selama entah berapa puluh minit, aku tak tengok handphone pun sebab plotnya berkembang dengan sangat pesat.

Di tengah cerita itu, konfliknya walaupun ringan, tetapi sangat menarik perhatian sang dewasa yang menontonnya. Bagaimana dia nak selamatkan sahabat yang diculik, bagaimana mereka dapat melarikan diri setelah diserang bertubi-tubi, ini bukan filem biasa-biasa ni.

Aksi, persembahan, dialog, segalanya seolah-olah sempurna. Filem ini tiba-tiba menjadi magnet untuk aku menontonnya tanpa tertinggal sesaat pun. Aku tak mahu cerita lebih sebab takut spoil pula. Bermacam benda aku rasa sepanjang filem ni berlangsung.

Plot twist yang ada di dalam filem ini sangat dipuji. Sebagai peminat filem Orang Putih, aku berpendapat bahawa plot twist merupakan elemen yang maha penting di dalam sesebuah filem. Dan Boboiboy merupakan filem animasi yang sarat dengan plot twist.

Kau jangan tak tahu, filem ni kelakar macam haram. Watak cikgu diorang yang ikut penggembaraan tu, sumpah kelakar nak mampus. Ada satu part tu, aku gelak sampai terhantuk kerusi depan. Sebab lawak sangat, der. Lawak dia bukan lawak bodo. Dia lawak sarkastik dan cara mereka bercakap pun, amat menggelikan hati.

Ending dia, memukul hati aku. Air mata jantan aku tercabar untuk keluar. Namun, macam biasa, ini filem kanak-kanak. Akhirnya pasti ada happy ending. Filem ditamatkan dengan gelak tawa dan lawak dia boleh bikin guling-guling.

Aku sorang sahaja yang bertepuk tangan apabila kredit filem muncul. Ni aksi spontan aku. Orang lain dok sibuk bawak anak keluar wayang, tapi aku duduk diam di atas kerusi seorang diri.

Sebab apa? Sebab, aku amat kagum dengan apa yang aku tengok tadi. Ianya sangat jauh daripada yang aku bayangkan sebelum melangkah ke kaunter tiket. Perasaan aku bangga gila sebab filem yang aku baru tengok tadi sangat awesome dan ianya hasil tangan warga Malaysia.

Teknik animasi, sound system, keseimbangan plot, ianya sangat berkualiti seolah-olah menonton filem Holywood. Aku tak mau ulas panjang sangat pasal animation ni sebab aku pun taklah berdaya sangat nak explain.

Sebaik sahaja keluar dari panggung, aku terus meletakkan rating.

Filem Boboiboy ini merupakan filem animasi yang setaraf dengan Hollywood. Walau kau kata ianya banyak kelemahan, tapi bagi aku, macamlah filem Hollywood takde kelemahan. Kau nak komplen apa, lantaklah. Tak keterlaluan aku katakan filem ini lebih baik dari segi plot, berbanding filem Big Hero 6.

Plot yang tidak meleret, konflik yang besar, plot twist yang banyak, dan paling penting, aksi yang terkandung di dalamnya jauh lebih banyak berbanding Mission Impossible. Memang power.

Aku bagi rating filem ni, 8.5/10. Aku jarang bagi rating setinggi ni. Tetapi filem ini layak mendapatkannya.

Gais, kau wajib tonton filem ini, walaupun kau dah tua bangka. Sebab apa aku cakap wajib?

2. Ini antara buah tangan pengkarya filem animasi tempatan yang amat tinggi nilainya. Kalau bukan kita yang tengok, takkan nak bagi orang Nepal tengok?

3. Filem ini yang aku respek, semua Muslimahnya menutup aurat. Benda ni sangat susah nak tanam kat pengkarya filem negara. Jadi, kau kena tengok sebab ia satu apresiasi daripada kita untuk pengkarya hasilkan filem sebegini lagi.

4. Selama hari ni kau bising drama atau movie Melayu cikai dan macam lahanat, kan? Baik, sekarang kita dah ada filem macam Ola Bola dan Boboiboy ni. Inilah masanya kau walk the talk dengan membayar RM10-15 untuk sokong industri perfileman kita. Tak rugi beb. Kalau kau tak beli, kau ingat lepas ni ada orang ke nak buat cerita macam ni lagi?

5. Ini filem rakyat Malaysia yang punya. Bukan filem Melayu. Kita ada Cina, India, Melayu menjadi watak utama, dan menggambarkan keharmonian secara tidak langsung dalam diri kita. Kau wajib support sebab dengan kau support inilah, menunjukkan kau sukakan filem yang balance race begini.

Dah aku tulis panjang sangat dah ni. Akhir kata, filem ini filem yang WAJIB ditonton oleh rakyat Malaysia. Selamat menonton semua!

BACA: BoBoiBoy The Movie Kutip RM500,000 Hari Pertama Tayangan


Revolver 7mm ‘Lefaucheux’ Milik Van Gogh Dijual Dengan Harga RM759,633

Revolver yang dipercayai digunakan oleh pelukis terkenal dari Belanda, Van Gogh untuk menamatkan riwayat hidupnya sendiri telah berjaya dijual dalam satu acara lelongan di Paris. Revolver ini dipercayai digunakan oleh Van Gogh untuk menembak dadanya pada tahun 1890 yang lalu.

Revolver yang sudah berkarat dan tidak lengkap ini berjaya dijual kepada pembida tertinggi melalui panggilan telefon. Maklumat pembeli bagaimanapun tidak didedahkan.

Revolver yang mempunyai nilai tersendiri ini telah terjual pada harga $183,000 (~RM759,633), dua kali ganda daripada jangkaan asal. Revolver yang ditemukan pada tahun sekitar 1960-an di sebuah ladang gandum tempat beliau sering melukis. Hasil penelitian kaliber dan beberapa ujian yang berkaitan berjaya mengesahkan revolver tersebut adalah senjata yang sama digunakan oleh pelukis lagenda itu untuk membunuh diri.


Nike Hasilkan Kasut Air Max 97 Edisi Khas ‘Cristiano Ronaldo’

Ini mungkin antara model Air Max 97 paling menarik untuk tahun ini. Bagi menyambut kegemilangan Cristiano Ronaldo di dalam sukan bola sepak, Nike melancarkan kasut edisi khas Air Max 97 untuk duta kesayangan mereka ini.

Ianya akan hadir dengan warna emas dengan kemasan kulit dan mesh serta tanda nama CR7 di bahagian belakang kasut ini. Menarik tentang kasut ini adalah inspirasi rekaannya yang diambil dari kisah sewaktu Ronaldo kecil. Dahulu, apabila kasut bola yang dipakai Ronaldo terkoyak, ibunya akan menampal kembali kasut berkenaan. Di sinilah datangnya inspirasi untuk rekaan tampalan pada bahagian tepi kasut ini.

Malangnya kasut ini hanya akan dijual di butik Nike terpilih di Eropah sahaja. Ianya akan mula dijual bermula hari Isinin minggu hadapan. Jika berminat, kalau anda ada rakan yang tinggal di sekitar Nike Town London, kasut ini mungkin akan dijual di sana. Boleh minta rakan anda tolong belikan.


‘Reward’ Diri Dengan Travel Bersama Pakej Peranti HUAWEI Serendah RM22.13 Sehari

Dalam dunia mencabar ni, bagaimana caranya anda rehatkan diri, chill dan enjoy tanpa risau? Berapa banyak masa yang anda spend untuk lari dari stress kerja atau hidup? Berdepan cabaran memang normal, tapi kadang-kala kita kena travel untuk mengecapi kebahagiaan sebenar.

Warnai kehidupan dan travel bersama peranti HUAWEI kerana mereka menawarkan HUAWEI Together 2020 Travel Package yang membolehkan anda travel dengan tenang. Tak perlu risau perbelanjaan bertambah kerana pakej ansuran bulanan ini hanya berharga serendah RM22.13 sehari.

Untuk pengetahuan anda, terdapat beberapa peranti yang ditawarkan dalam pakej ini. Anda dapat merasai sambungan peranti HUAWEI all-in-one dan on-the-go dengan ekosistem HUAWEI yang hebat. Nak tahu apa yang ada dalam HUAWEI Together 2020 Travel Package?

HUAWEI Together 2020 Travel Package disertakan Mate 30 Pro yang terkenal dengan cip pemprosesan Kirin 990 berprestasi hebat. Segala-galanya pantas dari bermain game, memindahkan fail, layan media sosial dan sebagainya.

Selain itu, Mate 30 Pro turut dilengkapi kamera hebat seperti SuperSensing Camera, 40 Cine Camera, 8MP Telephoto Camera dan 3D Depth Sensing Camera yang membolehkan anda mengambil gambar seperti pro!

Fungsi HUAWEI SuperCharge yang ada pada Mate 30 Pro juga sangat membantu anda supaya sentiasa bersedia di mana-mana dengan memberikan kuasa caj pantas ketika diperlukan.

Bila travel, mesti anda tak nak terlepas mesej-mesej penting atau update dari kawan-kawan di media sosial. Dapatkan WATCH GT 2 dan sambungkan dengan Mate 30 Pro supaya anda dapat kawal notification selain memantau kesihatan dan degupan jantung untuk gaya hidup lebih sihat.

Anda juga boleh jawab panggilan dan dengar lagu straight dari jam tangan tanpa perlu membawa smartphone ketika bersenam. Jadi, sesi senaman anda lebih enjoy!

Bila travel, anda mesti kena dengar lagu untuk teman sepanjang perjalanan kan? Dapatkan Freebuds 3 dan sambungkan dengan Mate 30 Pro yang dilengkapi fungsi noise reduction supaya anda boleh enjoy dengar muzik tanpa gangguan dari bunyi luar.

Freebuds 3 dihasilkan dengan rekaan simple namun memberi keselesaan kepada pemakai kerana rekaan ear piece terkini. Jadi, kalau pakai lama-lama pun tak jadi masalah!

Freebuds 3 juga direka dengan pilihan algorithm saluran Bluetooth dinamik yang mengenalpasti band melalui sambungan WiFi dan cepat menyesuaikan diri dengan noise cancellation bagi membolehkan anda merasai pengalaman audio yang lancar.

Kata orang, kaca mata ni satu aksesori wajib bila travel. Justeru, HUAWEI X Gentle Monster Eyewear serba canggih ni anda wajib dapatkan kerana memang direka untuk gaya hidup baru yang pintar.

Boleh disesuaikan untuk pelbagai gaya, kaca mata HUAWEI ini dilengkapi speakertersembunyi, mampu menghasilkan bunyi yang jelas. Malah, anda juga boleh menjawab panggilan dengan satu sentuhan pada HUAWEI X Gentle Monster Eyewear ni tau!

Satu lagi peranti yang anda akan dapat bila langgan HUAWEI Together 2020 Travel Packageadalah HUAWEI MediaPad M6 yang disertakan cip pemprosesan terkuat iaitu Kirin 980. Dilengkapi GPU Turbp 3.0 dan skri HD 2K, ia memberikan prestasi dan pengalaman bermain game paling hebat dalam sejarah HUAWEI. Wow, bukan biasa-biasa ni!

HUAWEI MediaPad M6 turut disertakan 4 sistem pembesar suara 4 saluran bagi menyokong Dolby Atmos, Dolby Vision dan penalaan kualiti Harman Kardon. Resolusi video dan kualiti audio pada HUAWEI MediaPad M6 juga tak mengecewakan kerana ia berada di tangga teratas dalam industri tablet keseluruhannya.

Tunggu apa lagi? Dapatkan pelan bayaran ansuran HUAWEI Together 2020 Travel Package yang direka khusus untuk memudahkan rakyat Malaysia memiliki produk HUAWEI pada harga yang sangat berpatutan. Untuk pengetahuan, pakej yang ditawarkan juga boleh dibeli secara berasingan.

Buat anda yang tertanya-tanya, HUAWEI Together 2020 Travel Package boleh didapati pada harga serendah RM22.13 sehari dan RM673 sebulan untuk tempoh pembayaran selama 12 bulan. Anda juga boleh pilih sama ada nak bayar selama 6 atau 12 bulan tau!

Untuk membeli dan mengetahui lebih lanjut tentang HUAWEI Together 2020 Travel Package dan pakej-pakej ansuran bulanan lain, layari laman web ini.

Ketahui juga 3 peranti HUAWEI yang ternhangat di pasaran ketika ini. Turut dikongsikan, pakej Gaya Kerja Pintar dengan pelan ansuran berbaloi daripada Huawei.

Tampil Bergaya Dengan 3 Peranti HUAWEI Yang Terhangat Di Pasaran Masa Kini!

Nikmati Pakej Gaya Kerja Pintar Dengan Pelan Ansuran HUAWEI Yang Sangat Berbaloi


Antara Kualiti Dan Kuantiti Anak, Ini Jawapan Sentap Seorang Doktor Buat Pesakitnya

A 48 years old female, came to me for her maternal check up. She has underlying Chronic Hypertension, poorly controlled and IGT (Impaired Glucose Tolerance – kira sipi-sipi lagi nak kena kencing manis.)

So boleh bayangkan tak? An advanced age mother, with underlying chronic disease came in with a pink book. Saya berdebar bila baca buku pink dia. It is a high risk pregnancy.

To make sure every information written on her book is correct, I’m asking the patient again.

“Ini kandungan ke 8? Betul ke? Pernah gugur tak?

“Ya, ini kandungan ke 8, tak pernah gugur.”

“Pernah makan pil perancang, ubat cucuk atau alat untuk perancang keluarga?”

“Tak pernah. Saya yakin. Anak itu rezeki.”

“Saya tak pernah kata anak itu bukan rezeki,” kata saya.

“Takde lah. Mana-mana doktor, memang suka kalau kita ini tidak beranak lagi. Kalau orang Melayu dan Islam tak ramai di muka bumi, siapa lagi?” katanya melenting.

Saya pun mulakan ceramah agama. Kenapa saya panggil ceramah agama dan bukan ceramah kesihatan? Sebab pesakit gunakan agama mempertahankan pendiriannya.

“Anak adalah rezeki tapi jangan lupa, rezeki adalah hadiah daripada Tuhan untuk kita. Kena ingat, anak juga adalah amanah, iaitu tanggungjawab kita kepada anak dan Tuhan.”

“Bila kita sentuh tentang amanah kepada anak, bukan asal pakai baju tetapi menyediakan pakaian yang bersih dan menutup aurat. Asal cukup makan tetapi memberikan makanan yang sihat dan halal begitu juga pendidikan yang baik.”

“Soalan yang akan saya tanya kepada puan, anak sulung puan, umur berapa?”

“Anak puan yang sulung tu, perempuan ke lelaki?”

“Kalau puan dah berusaha berikan pendidikan yang baik kepada anak, Alhamdulillah.”

“Kalau puan dan berusaha berikan pakaian yang baik dan menutup aurat kepada anak, Alhamdulillah.”

“Kalau puan dan berusaha menjaga solat anak puan, Alhamdulillah.”

“Sesungguhnya, Allah menilai usaha, bukan hasil.”

“Cuma kalau puan gagal menjalankan tanggungjawab dengan baik, semoga Tuhan ampunkan dosa puan dan suami kerana lalai menjalankan amanah.”

“Rezeki yang dimiliki jika tidak diuruskan dengan baik, akan jadi mudharat kepada kita.”

Ibu tadi mengalirkan airmata. Habis tudung, hujung lengan baju dijadikan kain mengesat airmata.

Saya memegang bahu pesakit dan menghulurkan tisu.

Nasihat itu bukan semata-mata untuk pesakit tetapi diri sendiri juga.

BACA: Erti Sedap Bagi Seorang Anak Penoreh Getah Buat Gurunya Sebak


Rezeki Bergolek Belakang Rumah, Pekerja Bangunan Jumpa Batu Permata Bernilai RM450 juta

Pihak berkuasa Sri Lanka mengatakan batu permata terbesar di dunia telah dijumpai di halaman belakang rumah secara tidak sengaja. Seorang peniaga batu permata mengatakan batu itu dijumpai oleh pekerja yang menggali perigi di rumahnya di kawasan Ratnapura yang kaya dengan permata, lapor BBC.

Para pakar mengatakan batu itu, yang berwarna biru pucat, dianggarkan bernilai hingga $ 100 juta atau sekitar RM450 juta di pasaran antarabangsa. Batu ini dikatakan mempunyai berat sekitar 510 kilogram atau 2.5 juta karat dan diberi nama “Serendipity Sapphire”.

“Orang yang menggali perigi itu memberitahu kami tentang beberapa batu yang jarang dilihat. Kemudian kami menemui spesimen besar ini,” kata Gamage, pemilik kepada batu tersebut yang tidak mahu memberikan nama penuh bagi tujuan keselamatan.

Gamage, yang merupakan peniaga permata generasi ketiga, memberi tahu pihak berkuasa mengenai penemuan itu, tetapi memerlukan lebih dari setahun untuk membersihkan batu itu dari lumpur dan kotoran lain sebelum mereka dapat menganalisis dan mengesahkannya.

Ratnapura, yang bermaksud kota permata di Sinhalese, dikenali sebagai ibu kota batu permata di Asia Selatan. Direkodkan bahawa pelbagai batu berharga lain turut dijumpai di sana pada masa lalu.

Sri Lanka pula adalah antara pengeksport terbesar bagi batu nilam dan permata berharga yang lain. Tahun lalu, negara itu memperoleh sekitar setengah bilion dolar melalui eksport permata, berlian dan barang kemas.

“Saya tidak pernah melihat spesimen yang begitu besar sebelumnya. Mungkin terbentuk sekitar 400 juta tahun yang lalu,” kata Dr Gamini Zoysa, ahli gemologi terkenal, kepada BBC.

Pakar juga menunjukkan bahawa walaupun spesimen memiliki nilai karat yang tinggi, semua batu di kelompok mungkin tidak bermutu tinggi.

Penemuan ini muncul ditengah-tengah industri permata Sri Lanka mengalami kerugian akibat penutupan akibat wabak COVID-19. Mereka yang bekerja di industri ini berharap “Serendipity Stone” kini dapat menarik minat pembeli dan pakar antarabangsa.

Lelaki ini mendadak kaya, jual video animasi berdurasi 10 saat pada harga RM26 juta. Klik pautan di bawah untuk membaca.

Lelaki Ini Mendadak Kaya, Jual Video Animasi Berdurasi 10 Saat Pada Harga RM26 Juta

Lelaki Di Indonesia Jadi Jutawan Sekelip Mata, Jual Batu ‘Meteorit’ Dengan Harga RM7.6 Juta


15 Tahun Sebagai Kontraktor, ‘Rezeki Dari Dia’ Buat Kami Tepis Duit Kopi

Semasa program Terbang Helang 3 September lalu, saya diajukan dengan satu soalan.

Prinsip kami amat kuat dalam menangani intigriti. Katakan saja, TIDAK. Mudah.

Bagi sesetengah peniaga, itu bermakna menolak rezeki.

Bagi kami, setiap rezeki itu telah ditulis di lauh mahfuz.

Jika Dia memberi tiada siapa dapat menahan, dan jika Dia menahan tiada siapa dapat memberi pula.

Bayarlah duit kopi banyak mana. Manakan mungkin dapat melepaskan apa yang Dia tahan.

Dan jika Dia memberi, itu adalah kerana rezeki tersebut telah ditetapkan pada kita.

Bukan kerana kuasa orang yang menerima duit kopi itu. Tapi adalah kerana kuasa Dia.

Ini adalah kepercayaan bahawa rezeki adalah dari Dia.

Keduanya, adalah kerana selama 15 tahun kami menjadi kontraktor, Alhamdullilah, kesemua pegawai yang menguruskan kerja kami adalah mereka yang kuat imannya. Tidak pernah meminta. Setakat belanja makan sahaja.

Saya percaya, ini juga adalah hasil dari “apa yang kita cari”.

Jika kita mencari mereka untuk memberi duit kopi bagi menyelesaikan segala masalah kita. Hasilnya, hadirlah orang-orang yang perlu diberi duit kopi dalam urusan kita.

Jika kita cari orang-orang yang sama prinsip dengan kita, maka hadirlah orang-orang yang sama pemikiran mencari yang halal seperti kita.

Ini adalah kepercayaan Dia beri apa yang kita cari.

Ketiganya, adalah kerana ia berkaitan dengan zakat perniagaan.

Bagaimana kita hendak membayar zakat atau bersedekah dengan hasil rezeki yang terkandung dalamnya sumber yang tidak diredhai. Memanglah ibadah seperti itu tujuannya membersihkan harta.

Tetapi kenapa perlu cari yang kotor jika yang bersih memang tersedia ada.

Sepanjang berniaga, kami juga tidak lekang diuji dalam mempertahankan prinsip ini.

Pernah diketuk pintu dikatakan wakil komitee dan meminta habuan. Kami kata tidak.

Jika kami kontraktor yang layak, biarlah projek ditawar berdasarkan rezeki itu Allah yang beri. Bukan hasil habuan yang diminta.

Sebulan selepas itu, ternyata projek tersebut ditawarkan jua pada syarikat kami.

Pernah juga, saya dihubungi secara peribadi kerana “menyusahkan beberapa orang kuat industri”, tetapi kerana prinsip yang kuat, saya tidak berganjak dari apa yang telah dibuat.

Selang 5 minit, selepas menolak idea mereka, saya menerima panggilan dari satu pelanggan lain yang menawarkan kontrak yang lumayan harganya.

Duit kopi tidak akan ada jika tiada yang meminta dan tiada yang memberi.

Selagi kita berpegang kepada rukun iman percaya kepada qada’ dan qadar, insyaallah selagi itu kita akan berusaha mencari dari sumber-sumber yang baik sahaja.

Bertebaranlah mencari rezeki yang halal.

Yang telah ditulis larangan itu ada ujian Allah di dalamnya.

BACA: ‘Tolak Duit Kopi’, Polis Tambah Pendapatan Sendiri Dengan Daun Pisang Dan Rebung


Rezeki Datang Bergolek, Lelaki Korea Ini Terjumpa Wang Bernilai RM398,423 Dalam Peti Ais Terpakai Dibelinya

Selepas membeli peti ais terpakai secara online, lelaki di Korea Selatan ini terkejut apabila menjumpai sejumlah wang bernilai KRW110 million (RM398,423) ketika membersihkan peti ais tersebut.

Wang tersebut yang dibalut dengan plastik dijumpai di sembunyikan di bawah peti ais. Lalu, lelaki itu bertindak ke balai polis untuk membuat laporan polis pada 6 Ogos yang lalu.

Menurut laporan, pihak polis telah menjalankan siasatan untuk mencari sumber wang tersebut dan kesemua wang itu disimpan oleh pihak berkuasa. Malah, penjual dan penghantar peti ais turut telah dipanggil untuk membantu siasatan.

Hal ini dilihat tidak masuk akal kerana melibatkan sejumlah wang yang besar menurut seorang pegawai polis. Malah, menurut Akta Hilang dan Jumpa Negara itu, wang tersebut akan diberikan kepada sesiapa yang menjumpainya sekiranya pemilik sebenar tidak datang tuntut dalam tempoh 6 bulan.

Akan tetapi, pihak yang mendapat wang itu perlu membayar 22% cukai daripada jumlah wang tersebut. Jika pemilik sebenar dikesan, maka pihak yang menjumpainya akan mendapat ganti rugi antara 5 hingga 20%.

Manakala, andai wang tersebut didapati mempunyai kaitan dengan jenayah, ia akan disalurkan terus ke dalam dana negara.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

Atlet Israel Buat Salah Pun Boleh Menang Emas, Jurulatih Rusia Dakwa Hakim Olimpik Terima Rasuah?

KFC Malaysia Tawar Kembali Promosi RM20 Untuk 2 Snack Plate Kombo Mulai 16 Ogos Ini

Disarung Azizulhasni Dan Atlet Lain Di Olimpik, Netizen Mula Buru Kasut Bata Ini


Rezvani Tank, Model SUV Terhebat Dan ‘Kebal’ Pernah Dihasilkan

Berbincang mengenai kereta jenis SUV, pastinya rekabentuk yang kukuh dan tahan lasak antara yang menjadi kriteria pengguna. Pada kali ini, Rezvani selaku syarikat automotif dari Amerika Syarikat telah mengemaskini model keluaran 2019 mereka dengan memperkenalkan Rezvani Tank 2020. Model ini turut dinobatkan sebagai model SUV paling hebat dan kukuh pernah dihasilkan.

Dari segi spesifikasi, Rezvani Tank dilengkapi dengan enjin Dodge Demon V8 6.2 liter yang membolehkan model ini digerakkan dengan 1,000 kuasa kuda dan 870Nm.

Tidak hanya menawarkan kemewahan dan rekabentuk yang kukuh, Rezvani Tank turut dilengkapi dengan beberapa spesifikasi ketenteraan merangkumi ballistic armor, perlindungan daripada genjatan elektrik serta night vision.

Rezvani Tank mula dijual dengan harga $155,000 (RM650,000) dimana syarikat ini sudah mula menerima tempahan. Anda boleh klik di sini untuk mengetahui lebih lanjut mengenai spesifikasi Rezvani Tank.


Ria Ricis, YouTuber Wanita Pertama Asia Tenggara Dengan 10 Juta Pengikut

Sebelum ini YouTuber Atta Halilintar diumumkan sebagai individu pertama di Asia Tenggara yang memiliki seramai 10 juta subscriber, kini rakan senegara, Ria Ricis pula mengikut jejak Atta dengan pencapaian yang sama.

Malah, lebih membanggakan Ria Ricis merupakan YouTuber wanita muslimah pertama yang berjaya mencapai kejayaan tersebut.

lengkap. father of yutup, king and queen of yutup. lah om @andreastaulany apa ?😭

A post shared by  RICIS (@riaricis1795) on Feb 15, 2019 at 6:47am PST

Nama Ria Ricis mula meningkat di YouTube Indonesia semenjak tahun 2015 lalu terkenal dengan perwatakannya yang riang dan bersahaja di setiap video yang dimuatnaik. Gadis berusia 23 tahun yang juga merupakan adik kandung pendakwah bebas, Oki Setiana Dewi ini kerap memuat naik content video melawat ke rumah selebriti terkenal di Indonesia.

A post shared by  RICIS (@riaricis1795) on Oct 18, 2018 at 2:53am PDT

Tidak terhad kepada selebriti, Ria Ricis juga sempat diberi peluang untuk berkunjung ke rumah Presiden Republik Indonesia, Joko Widodo.

Sama seperti Atta Halilintar yang bernazar untuk membina sebuah masjid setelah mencapai 10 juta subscribers, Ria Ricis sebelumnya telah berjanji untuk membawa beberapa orang subscribers bertuah untuk berangkat menunaikan umrah bersama-sama dengannya tidak lama lagi.


Riad Asmat Dilantik Sebagai CEO Baharu AirAsia

Selepas melantik Neelofa sebagai ahli lembaga pengarah, AirAsia merombak barisan pengurusan kanannya dengan melantik Riad Asmat sebagai CEO baharu menggantikan Aireen Omar yang dinaik pangkat menjadi Timbalan CEO Kumpulan – Digital, Transformasi, Perkhidmatan Korporat.

Riad merupakan anak kepada Tan Sri Asmat Kamaludin yang juga seorang pengarah di AirAsia X Berhad. Beliau juga bekas Pengarah Pembangunan Perancangan Korporat, Strategi dan Perniagaan Naza Corporation Holdings Sdn. Bhd.

Dalam satu kenyataan hari ini, Ketua Pegawai Eksekutif AirAsia Group, Tan Sri Tony Fernandes, berkata pelantikan Aireen sebagai orang kanannya merupakan isyarat AirAsia untuk mentransformasi syarikat ini daripada syarikat penerbangan konvesional kepada syarikat digital.

Syarikat penerbangan tambang rendah itu juga melantik Bo Lingam sebagai Timbalan CEO Kumpulan AirAsia (Perniagaan Penerbangan), Kapten Adrian Jenkins sebagai COO dan Rozman Omar sebagai Pengarah Eksekutif AirAsia International Limited (AAIL).


Riak Muka Bayi Ini Pertama Kali Merasa Avokado Memang Ekstrim

Seorang bayi bernama Autumn pertama kali diberi rasa avokado. Jelas, riak muka beliau menunjukkan dia tidak menyukainya. Kasihan, tetapi comel!

LIKE dan FOLLOW Vocket di Facebook serta Instagram


Kami Yakin Ini Pastinya Reaksi Anda Jika Lagu ‘Despacito’ Muncul Di Radio

Tahukan anda lagu Despacito ini adalah lagu berbahasa Sepanyol yang berjaya mendapat No.1 di carta Billboard 100 selepas Macarena pada tahun 1996? Ya, memang catchy lagu ini. Kami tahu apabila lagu Despacito keluar di radio, anda mesti jadi seperti ini; menari dan menyanyi ikut sedap sahaja. Ikuti pasangan adik-beradik ini di sini kerana mereka ini terkenal dengan tarian chroegraphy mereka yang sangat menarik. Semoga terhibur!


Air Milo Baharu Di McDonalds Boleh ‘Fight’ Rasa Air Milo Van Sekolah?

ebut saja pasal minuman Milo, memang terbayang tentang kelazatan lori Milo yang kita selalu dapat masa zaman sekolah. Best kan? Sampai ada yang sanggup beratur panjang dan kemudian berebut nak dapatkan air Milo itu.

Kali ini Bella singgah ke McDonalds untuk rasa air keluaran terbaru mereka iaitu Iced Blended Milo Latte dan Iced Blended Milo.

Pasti ramai tertanya-tanya sama ke tidak Air Milo waktu sekolah dahulu dengan Air Milo Baharu daripada McDonalds ini? Nak tahu padu ke tidak, mari minum bersama Bella!


Ribuan Lari Tinggalkan Afghanistan Setelah Ditawan Taliban, Ini Apa Yang Berlaku Di Sana

Puluhan ribu warga Afghanistan meninggalkan kawasan kediaman mereka sejak Taliban mula menakluk beberapa wilayah. Mereka takut kerana Taliban semakin bersikap agresif dalam menekan penduduk, mulai dari merompak rumah hingga mengambil secara paksa anak perempuan dan janda.

Melalui satu video yang tular di laman sosial, kelihatan beribu rakyat Afghanistan yang berpusu-pusu untuk keluar dari negara yang bakal dikuasai oleh Taliban. Keadaan kelam kabut telah berlaku di Lapangan Terbang Kabul dengan kebanyakan rakyat di sana mahu menaiki pesawat milik Amerika Syarikat untuk keluar daripada negara terbabit.

Latest pictures from Kabul Airport. People are on their own now while the world watches in silence. Only sane advise to Afghan people…RUN pic.twitter.com/RQGw28jFYx

— Sudhir Chaudhary (@sudhirchaudhary) August 16, 2021

Lebih parah lagi, rakyat Afghanistan seolah hilang arah selepas Presiden Afghanistan Ashraf Ghani dilaporkan telah meninggalkan negara terbabit. Dia memberi alasan bahawa dia ingin mengelak pertumpahan darah di sana. Tindakan presiden telah memicu kemarahan dan kebingungan rakyat setempat. Sebahagian pula memandang bahawa Ashraf adalah seorang pemimpin yang pengecut.

Terbaharu, dengan beberapa siri penaklukan dan larinya Ashraf Ghani dari negara tersebut, jurucakap urusan politik Taliban Mohammad Naeem memberitahu media antarabangsa bahawa perang di Afghanistan telah berakhir setelah kumpulan itu berjaya menakluk ibu kota, Kabul.

Bagaimanapun, segala kekacauan yang berlaku di sana bermula apabila Amerika Syarikat (AS) bertindak memanggil pulang hampir keseluruhan tentera mereka yang bertapak di Afghanistan. AS yang mulanya berjanji untuk membawa pulang semua tenteranya dari Afghanistan pada 11 September 2021 telah bertindak melakukan perkara tersebut lebih awal dari jadual.

Difahamkan usaha itu telah mula dilakukan secara senyap dan pantas sejak bulan Mei lalu. Pada bulan Jun, difahamkan bahawa lebih 50 peratus tentera AS sudah pulang ke negara mereka. Pada Julai pula, Jabatan Pertahanan AS mengumumkan bahawa mereka sudah membawa pulang 90 peratus tentera mereka. Manakala saki baki tentera AS yang lain, akan mula keluar dari Afghanistan pada akhir bulan Ogos.

Chaotic scenes continue this morning (August 16) at Kabul International Airport. Hundreds of people are trying to flee Afghanistan. pic.twitter.com/hhYMNUVqho

— Ahmer Khan (@ahmermkhan) August 16, 2021

Setelah majoriti tentera AS keluar daripada negara terbabit, Taliban mula menyusun langkah dengan menduduki beberapa kawasan di Afghanistan. Pada peringkat awal, taliban mula menguasai beberapa kawasan di luar bandar. Selepas itu mereka mula memasuki beberapa wilayah sempadan yang penting.

Peperangan di antara Taliban dan tentera Afghanistan semakin parah sejak 29 Julai lalu apabila Taliban bertindak menyerang ibu kota Helmand, Laskargh. Taliban juga bertindak menyerang lapangan terbang Kandahar dengan roket. Beberapa hari selepas itu Taliban mula menguasai ibu kota pertama, iaitu Zaranj di Nimroz.

Walaupun ada usaha bantuan dari tentera AS dengan melancarkan serangan dari udara, tetapi ia tidak banyak membantu tentera Afghanistan untuk mengalahkan Taliban. Kumpulan pemberontak ini berjaya melancarkan serangan dengan pantas sehingga AS berpendapat bahawa Taliban akan menguasai Afghanistan lebih awal dari yang dijangka.

Dan pada 15 Ogos, Taliban berjaya memasuki Kabul setelah menawan 23 ibu kota sejak keluarnya AS dan tentera asing yang lain dari negara terbabit. Bagi Taliban, ini adalah kemenangan yang ditunggu-tunggu oleh mereka. Kejayaan menakluk Kabul telah menandakan kembalinya kumpulan itu setelah digulingkan oleh pimpinan AS pada tahun 2001.

Another day begins in Kabul, a sea of people rushing into the Kabul airport terminal. #AFG pic.twitter.com/UekpGJ2MWd

— Jawad Sukhanyar (@JawadSukhanyar) August 16, 2021

Namun bagi kebanyakan rakyat Afghanistan, ketakutan mula menyelubungi mereka. Sebahagian daripada mereka sudah mula melarikan diri ke negara-negara jiran. Julai lalu, lebih 300 rakyat Afghanistan yang lari ke Tajikistan. Selain itu, mereka juga cuba memasuki Pakistan tetapi dihalang oleh pengawal sempadan negara tersebut. Manakala Kanada pula merancang untuk memberi perlindungan kepada 20,000 warga Afghanistan.

Dengan kejayaan menakluk Kabul dan beberapa wilayah lain, Taliban telah mengisytiharkan berakhirnya perang di Afghanistan. Taliban turut memberi jaminan bahawa tidak akan ada mana-mana agensi diplomatik atau markas yang menjadi sasaran. Mereka juga bersedia untuk membuka ruang dialog dengan mana-mana pihak dan Taliban juga berjanji untuk memberi keselamatan kepada semua warganegara Afghanistan.

Travel solo ke bekas sarang Taliban di Pakistan, wanita ini kongsi 28 tip termasuk mohon visa. Klik pautan di bawah untuk membaca.

Travel Solo Ke Bekas Sarang Taliban Di Pakistan, Wanita Ini Kongsi 28 Tip Termasuk Mohon Visa

Apa Yang Anda Perlu Tahu Mengenai Unit 8200, Agensi Risikan Siber Israel

Hero Wanita Berusia 19 Tahun, Angel Tahu ‘Everything Will Be Okay’ Untuk Myanmar


Ribuan Muslim Amerika Hadir Solat Terawih Perdana Yang Diadakan Di Times Square New York

Lebih seribu umat Islam di Amerika Syarikat memenuhi jalanan Times Square, New York City, untuk menunaikan solat Tarawih dan berbuka puasa pada hari pertama Ramadan tahun ini. Aktiviti ini dianjurkan oleh SQ melalui Projek ZamZam dan dipromosikan dengan nama “Tarawih First Time in Times Square”.

Bacaan al-Quran dan syarahan Islam turut disampaikan pada majlis tersebut. “Kami di sini untuk menjelaskan agama kami kepada semua orang yang tidak tahu apa itu Islam,” kata penganjur dan influencer, SQ, kepada CBS News, dipetik dari The New Arab.

“Islam adalah agama keamanan,” tambah SQ.

Sekitar 1,500 hidangan telah diagihkan kepada umat Islam yang berada di sana pada detik yang dianggap bersejarah.

“Izinkan kami menyebarkan agama Islam di salah satu tempat paling terkenal di dunia, Times Square!,” tulis SQ di akaun Instagramnya, wayoflifesq.

Tarawih ialah solat sunat yang dilakukan oleh umat Islam yang bersumber dari amalan Nabi Muhammad SAW.

Sebelum aktiviti lain dimulakan, segelintir pengguna media sosial ragu-ragu sama ada solat Tarawih Times Square akan berjalan dengan lancar memandangkan terdapat banyak papan iklan dan bunyi muzik dari semua arah. “Mesti ada tempat yang lebih baik untuk bersolat…pergi ke masjid tempatan terdengar lebih baik,” tulis seorang pengguna Twitter.

Yang lain bimbang dengan keselamatan umat Islam memandangkan peningkatan serangan Islamofobia di Amerika Syarikat.

Salah seorang penganjur Solat Tarawih di Times Square New York, Ali Camara, menjawab kebimbangan orang ramai. Beliau yakin ini akan meningkatkan hubungan antara agama di Amerika Syarikat. “Anda bekerja dengan orang-orang ini. Anda naik kereta api dengan orang-orang ini. Kami semua adalah satu,” katanya.

Imam di Indonesia nekad ke masjid untk pimpin solat terawih, tidak percaya dirinya positif COVID-19. Rujuk pautan di bawah untuk membaca.

Imam Di Indonesia Nekad Ke Masjid Untuk Pimpin Solat Terawih, Tidak Percaya Dirinya Positif COVID-19

Jadi ‘Ikon’ Orang Tak Puasa, Anak Bell Ngasri Kena Senda Di Sekolah

Penduduk Kejar Dan Pukul Ketua Kampung Selepas Dilarang Solat Aidilfitri Secara Berjemaah


Ribuan Orang Di India Disuntik Dengan Vaksin COVID-19 Palsu Berisi Air Garam

Ribuan orang di India menjadi mangsa penipuan vaksin COVID-19 palsu yang dipercayai berisi air garam. Sejak itu, polis telah menahan doktor dan pegawai perubatan yang disyaki terlibat dalam kes ini. Manakala 12 pusat vaksinasi palsu berhampiran Mumbai, India kini telah diperiksa berikutan dakwaan terbabit.

Menurut Vishal Thakur, seorang pegawai kanan di jabatan polis Mumbai, vaksin palsu yang diberikan tersebut mengandungi air garam. Vaksin tersebut disuntik kepada mereka yang menunggu untuk mendapatkan vaksin di 12 pusat vaksinasi ini.

CNN melaporkan sebanyak 2,500 orang dianggarkan telah menerima vaksin COVID-19 palsu. Pihak bertanggungjawab dianggarkan telah memperoleh keuntungan sekitar USD$ 28,000 dari vaksin palsu.

Polis telah menahan 14 orang kerana disyaki menipu, cuba membunuh, konspirasi jenayah dan tuduhan berat yang lain. Jumlah suspek berkemungkinan meningkat seiring dengan siasatan yang sedang dijalankan oleh polis.

Penyediaan vaksin palsu ini menambah penderitaan yang ditanggung oleh rakyat India. Dari bulan April hingga awal bulan Jun, India dilanda gelombang kedua COVID-19 yang telah menjangkiti berjuta-juta dan membunuh puluhan ribu orang di seluruh India.

Untuk rekod, India telah mengeluarkan vaksin sendiri yang didakwa berkesan sehingga 78 peratus terhadap jangkitan simptomatik.  Perdana Menteri India Narendra Modi mengumumkan pada bulan Jun bahawa vaksin itu akan diberikan secara percuma kepada semua rakyatnya.

Suami isteri di India upah 4 pengawal dan 6 anjing untuk jaga mangga Miyazaki. Klik pautan di bawah untuk membaca.

Suami Isteri Di India Upah 4 Pengawal Dan 6 Anjing Untuk Jaga Mangga Miyazaki

Ahli Politik Di India Terbitkan Al-Quran Versi Sendiri, Minta Diajarkan Di Seluruh Sekolah Islam

Suasana Ngeri Di India, Koleksi Foto Pembakaran Mayat Mangsa COVID-19 Secara Besar-Besaran


Ribuan Pekerja Bangladesh Tunjuk Perasaan Di Dhaka, Desak Mahu Pulang Ke Malaysia

Ribuan pekerja warga asing yang pulang ke Bangladesh untuk bercuti terkandas akibat wabak COVID-19, mereka dilaporkan berkumpul di hadapan kementerian luar negeri pada Isnin (2 Oktober 2020) bagi menuntut untuk pulang ke Malaysia, lapor New Age.

Para penunjuk perasaan mengatakan bahawa visa sebahagian besar pekerja migran telah tamat tempoh kerana penutupan sempadan. Dilaporkan bahawa terdapat lebih dari 25,000 pekerja warga asing yang terkandas di Bangladesh disebabkan COVID-19.

Tujuan mereka berkumpul di hadapan kementerian luar negeri untuk menuntut campur tangan kerajaan Bangladesh agar mereka segera dapat kembali ke Malaysia untuk bekerja.

Setiausaha Luar Negeri Masud Bin Momen yang bertemu dengan kumpulan penunjuk perasaan menyatakan bahawa kerajaan akan membincangkan masalah tersebut dengan kerajaan Malaysia bagi mencari jalan penyelesaian.

Salah seorang pekerja warga asing, Md Mohiuddin mengatakan bahawa dia telah pulang ke Bangladesh pada 28 Januari dan dijadualkan kembali ke Malaysia pada 6 Mei, namun tidak dapat berbuat demikian disebabkan faktor wabak COVID-19.

Dia menambah bahawa visanya telah tamat pada 6 Mei dan sekarang dia tidak pasti dengan nasibnya dan 20 orang lagi pekerja warga asing dari kampungnya di Taltali, Barguna – adakah mereka dapat pulang ke Malaysia atau tidak?

Nazrul Kabiraj pula mengatakan bahawa dia telah menghabiskan Tk 6 juta yang dikumpulkan oleh bapanya hasil dari jualan tanah dan perhiasan ibunya untuk bekerja di Malaysia, “Saya belum dapat membayar perbelanjaan tersebut. Saya akan rugi jika tidak dapat pulang [ke Malaysia],” katanya.

Dhaka Tribune melaporkan bahawa kerajaan Malaysia memberi jaminan kepada Bangladesh untuk membenarkan pekerja mereka masuk ke Malaysia setelah mendapat persetujuan daripada majikan, walaupun visa mereka telah tamat, menurut Kementerian Luar Negeri di Dhaka.

Terdahulu, seorang warga Bangladesh dihantar pulang ke negara asal selepas didakwa memburukkan imej Malaysia di dalam satu dokumentari Al Jazeera. Klik pautan di bawah untuk membaca.

Rayhan Kabir Dihantar Pulang Ke Bangladesh, Tiada Pendakwaan Dikenakan Di Malaysia

Kepulangan Rayhan Kabir Ke Bangladesh Disambut Dengan Air Mata Kegembiraan

Pasang Jalur Gemilang Terbalik, Pemandu Lori Dan Pekerja Bangladesh Dalam Video Tular Ditahan Polis


Ribuan Pelarian Rohingya Merusuh, Tak Mahu Tinggal Di Kem Yang Sesak Seperti Setinggan

Ribuan pelarian Rohingya bertindak ganas pada Isnin lalu ketika pegawai kanan Persatuan Bangsa-Bangsa Bersatu (PBB) mengunjungi salah sebuah penempatan di Bangladesh yang menjadi tempat tinggal kira-kira lebih 18,000 pelarian, lapor Channel News Asia.

Difahamkan terjadi rusuhan besar-besaran daripada etnik Rohingya dan pihak polis ketika wakil pegawai tinggi dari UNHCR dan agenci pelarian PBB mengunjungi Pulau Bhashan Char yang menjadi penempatan penduduk Rohingya.

Polis dalam kenyataannya memberitahu bahawa terdapat 4,000 orang mengambil bahagian dalam tunjuk perasaan disebabkan tidak berpuas hati dengan kualiti hidup dan tidak mahu tinggal di kem pelarian yang disediakan oleh kerajaan Bangladesh yang sesak seperti kawasan setinggan.

Mahe Alam, seorang pegawai polis yang bertugas di balai polis Bhashan Char memberitahu pemberita bahawa kaum Rohingya telah bertindak menghancurkan kemudahan awam, merosakkan pejabat kerajaan, motosikal dan beberapa deretan kedai.

Menurut Md Alamgir Hossain, ketua polis di daerah Noakhali, sekumpulan pelarian Rohingya cuba menyerang pegawai dari UNHCR ketika helikopter yang membawa mereka dan pegawai kerajaan mendarat sekitar jam 10 pagi.

Tambah beliau lagi, polis terpaksa campur tangan apabila sebahagian pelarian Rohingya bertindak ganas dengan membaling batu sehingga menyebabkan kecederaan kepada empat pegawai polis yang bertugas.

Dua pegawai UNHCR, Asisten Komisioner Tinggi untuk Operasi Raouf Mazou dan Asisten Komisioner Tinggi untuk Perlindungan Gillian Triggs, mengunjungi pulau itu setelah tiba di Dhaka pada hari Ahad untuk lawatan empat hari ke Bangladesh. Mereka adalah pegawai paling kanan dari agensi PBB yang berpusat di Geneva dan ditugaskan untuk mengunjungi Bhashan Char – penempatan pelarian Rohingya.

Semasa lawatan terbabit, wakil UNHCR bertemu dengan sekelompok penunjuk perasaan dan mendengar pelbagai isu yang diutarakan oleh pelarian Rohingya, yang akan dibahaskan lebih lanjut oleh wakil dan pihak kerajaan Bangladesh.

Sejak Disember yang lalu, pihak berkuasa Bangladesh telah memindahkan sejumlah besar pelarian ke Bhashan Char dari Cox’s Bazar, dengan mendakwa bahawa pelarian Rohingya secara sukarela mahu berpindah dan tindakan ini juga bertujuan untuk meredakan kesesakan serta mengurangkan jenayah di beberapa kem sebelum ini.

Pada bulan Mac lalu, wakil UNHCR hadir untuk mengunjungi Bhashan Char buat pertama kalinya. Pada pertengahan April, agensi itu mendesak Bangladesh untuk memperlahankan program memindahkan pelarian ke Bhashan Char kerana, kata UNHCR, langkah-langkah keselamatan untuk melindungi pelarian dari ribut dan banjir belum dilaksanakan sepenuhnya.

Kemenangan buat Muslim Rohingya, mahkamah antarabangsa perintah Myanmar hentikan genosid. Klik pautan di bawah untuk membaca.

Kemenangan Buat Muslim Rohingya, Mahkamah Antarabangsa Perintah Myanmar Hentikan Genosid

Rakyat Malaysia Buat Pelarian Rohingya Rasa Tidak Selamat, Dakwa Negara Ini Sudah Jadi Penjara

Kenapa Masyarakat Muslim Rohingya Tidak Sepatutnya ‘Merayakan’ Rampasan Kuasa Di Myanmar?


Ribut Tropika Kalmaegi Dilaporkan Bergerak Menjauhi Malaysia

Ribut tropika Kalmaegi dilaporkan bergerak menjauhi Malaysia daripada lokasi terakhirnya pagi Rabu lalu di Timur Laut Samar Island, Filipina.

Jabatan Meteorologi Malaysia dalam kenyataan berkata ia kini bergerak ke arah barat laut pada kelajuan 15km/j dengan kelajuan maksimum boleh mencapai 65km/j.

Lokasi terdekat di Malaysia bagi ribut tersebut adalah timur laut Sandakan di Sabah, sejauh kira-kira 1,405km. Setakat ini, difahamkan ribut tropika itu tidak memberi kesan signifikan kepada Malaysia.

Lihat Bandar Tokyo yang sering sesak bertukar kosong gara-gara Taufan Hagibis. Klik pautan di bawah untuk bacaan lanjut.

Lihat Tokyo Bertukar ‘Ghost Town’ Kerana Taufan Hagibis

Lihat Peta Asia Tenggara Kejadian Gempa Bumi Dan Laluan Taufan Sepanjang 25 Tahun

Lihat Cara Pengawalan Banjir Yang Sangat ‘Advanced’ Di Jepun


Ribut Matahari Dijangka Landa Bumi Malam Ini, Bakal Cetuskan Fenomena Aurora

Lebih 80 peratus kebarangkalian ribut Matahari kuat bakal melanda Bumi pada malam ini. Memetik laporan Lad Bible, Pentadbiran Lautan dan Atmosfera Kebangsaan (NOAA) berkata Britain akan menerima kesan daripada fenomena ini dalam 20 peratus.

Tambah laporan itu lagi, orang ramai di seluruh dunia pula akan berpeluang melihat fenomena Auroro, iaitu cahaya yang di kawasan beraltitud tinggi. Penduduk ke arah Khatulistiwa juga dijangka dapat melihat dengan lebih jauh semasa ribut itu berlaku.

Menurut ahli fizik angkasa lepas, Dr. Tamitha Skov, beliau mengesahkan ribut matahari itu dijangka akan melanda pada sebelah malam (waktu tempatan).

“Penemuan tepat! Model ramalan NOAA dan Pentadbiran Aeronautik dan Angkasa Lepas Kebangsaan (NASA) menunjukkan ribut suria akan melanda Bumi antara pukul 8 malam hingga 5 pagi (waktu tempatan),” kata Dr. Tamitha Skov ahli fizik angkasa lepas.

Tambah beliau lagi, Aurora ini mungkin dapat dilihat jauh ke lalitud tengah dan bakal berlakunya gangguan kepada radio amatur dan penerimaan GPS, terutamanya menjelang subuh, senja atau malam di Bumi.

Sebelum ini, pada bulan Oktober 2021 para saintis juga mendakwa bahawa ribut solar dijangka melanda bumi sehingga yang berpotensi menimbulkan masalah besar pada grid kuasa dan internet.

Ribut Matahari berlaku kerana fenomena suar suria yang disebut Corona Mass Ejection (CME). Ini terjadi akibat penyingkiran plasma dari lapisan luar Matahari yang dikenali sebagai korona. Fenomena ini boleh mempengaruhi sistem komunikasi dengan mengganggu isyarat radio.

Ribut solar landa Bumi malam ini, orang ramai diminta tidak panik. Rujuk pautan di bawah untuk membaca.

Ribut Solar Landa Bumi Malam Ini, Orang Ramai Diminta Tidak Panik

Suhu Di Sebuah Pantai Rusia Turun Mendadak Dari 41°C Ke 22°C Dalam Sekelip Mata Mengakibatkan Ribut Dan Hujan Batu Yang Dasyat

Negeri Pantai Timur Paling Terkesan, Malaysia Dilanda ‘Musim Sejuk’ Yang Tidak Selamat


Ribut Solar Landa Bumi Malam Ini, Orang Ramai Diminta Tidak Panik

Fenomena ribut solar dijangka melanda bumi hari ini yang berpotensi menimbulkan masalah besar pada grid kuasa dan internet. Sementara itu, Pejabat Meteorologi British meminta orang ramai untuk tidak panik dan kekal tenang.

Seperti yang dilaporkan oleh Sinar Harian, menurut Pejabat Meteorologi British dan Pentadbiran Lautan dan Atmosfera Nasional Amerika Syarikat (NOAA), fenomena itu dijangka sampai ke Bumi sekitar tengah malam ini.

“Dijangka akan ada ribut geomagnetik kecil dan sederhana. Ribut tidak mungkin berlanjutan hingga 12 Oktober sebelum angin kencang dari lubang korona tiba dan dapat meneruskan aktiviti geomagnetik yang agak aktif,” katanya.

Ribut suria berlaku kerana fenomena suar suria yang disebut Corona Mass Ejection (CME). Ini terjadi akibat penyingkiran plasma dari lapisan luar Matahari yang dikenali sebagai korona. Fenomena ini boleh mempengaruhi sistem komunikasi dengan mengganggu isyarat radio.

Bagaimanapun, medan magnet Bumi berfungsi untuk membantu melindungi manusia daripada kesan yang lebih ekstrem yang disebabkan oleh fenomena tersebut.

Ribut solar terbesar yang pernah melanda Bumi adalah pada 2,500 tahun yang lalu. Sekumpulan saintis yang membuat kajian mengenai ribut solar ini mendapati bahawa unsur-unsur radioaktif yang dilepaskan oleh ribut solar pada 660 masihi yang lalu telah ditemui di Greenland.

Bagi para saintis, manusia belum bersedia untuk menghadapi situasi tersebut. Ia bukan sahaja mengganggu kehidupan manusia, malah ia akan memberi kesan teruk kepada masyarakat yang bergantung dengan teknologi tinggi hari ini.

Para penyelidik mengawasi pembentukan ribut solar sejak tahun 1950-an lagi bagi memahami jenis risiko yang dibawa sekiranya kejadian ini terjadi. Manusia bukan sahaja perlu meningkatkan perlindungan, malah perlu memahami bagaimana ribut solar ini bekerja dan memberi kesan kepada kehidupan kita.

Ini adalah cara yang dicadangkan oleh saintis untuk ‘menunda kemusnahan Bumi’. Untuk bacaan lanjut, klik pautan di bawah.

Ini Adalah Cara Yang Dicadangkan Oleh Saintis Untuk ‘Menunda Kemusnahan Bumi’


Richard Mille Dan Ferrari Hasilkan Jam Tangan Mekanikal Ternipis Dunia Berharga RM8.4 Juta

Pada Februari tahun lalu, Ferrari telah mengumumkan pihaknya telah menandatangani perjanjian kerjasama jangka masa panjang dengan jenama jam tangan mewah, Richard Mille.

Baru-baru ini dua jenama mewah dari negara Switzerland dan Itali itu telah memperlihatkan hasil kerjasama mereka, iaitu rekaan model jam ‘ultra-flat’ ternipis di dunia — ‘RM UP-01 Ferrari’ — setebal 1.75 milimeter dan seberat 2.82 gram sahaja (termasuk tali jam sekali).

Pembangunan jam tangan mekanikal ini mengambil masa kira-kira 6,000 jam dengan kerjasama jurutera Richard Mille dan Audemars Piguet Le Locle, hasilnya; ia tahan lasak dengan penggunaan titanium gred 5, kalis air sehingga 10 meter, mampu bertahan kuasa ‘G-force’ pada 5,000g dan mempunyai simpanan tenaga sehingga 45 jam.

‘RM UP-01 Ferrari’ hanya ditawarkan 150 unit dengan harga seutas jam tangan ini sekitar USD1.9 juta (RM8.41 juta) sahaja.

Ketebalan jam tangan ‘Swis-Itali’ itu kurang 0.05mm atau hanya 3% lebih nipis berbanding pemegang rekod sebelumnya, Bulgari Octo Finissimo Ultra.

Dari gambar-gambar yang kami kongsikan di bawah, anda boleh tengok betapa nipisnya jam tangan itu yang mana tali jam lebih tebal berbanding jam itu sendiri.

Pada masa sama anda boleh ikuti perkembangan fesyen dan gaya hidup terkini di VOCKET STYLE.

Jam tangan Richard Mille sentiasa menjadi rebutan orang-orang ternama tidak kira mahupun dalam atau pun luar negara. Baca lebih lanjut mengapa jenama itu begitu berharga melalui pautan di bawah.

Mengapa Jam Tangan Richard Mille ‘Milik’ Siti Nurhaliza Ini Cecah Harga Ratusan Ribu Ringgit

Annuar Musa Nafi Miliki Jam Tangan Mewah Richard Mille Seperti Tular Di Media Sosial

Nilai Dan Populariti G-Shock GA-2100 Ini Meningkat Selepas Disarung Oleh TMJ


Rider Dan Orang Ramai Kumpul Duit Hadiahkan Basikal Buat ‘foodpanda Walker’ Di Kulim

Penularan wabak COVID-19 serta pelaksanaan Perintah Kawalan Pergerakan (PKP) telah memberi kesan langsung kepada banyak pihak terutama sekali terhadap golongan yang kurang berkemampuan.

Seperti perkongsian yang tular baru-baru ini di media sosial mengenai seorang gadis yang merupakan penghantar makanan dari FoodPanda berjalan kaki sejauh 2 kilometer untuk mengambil serta menghantar pesanan makanan kepada pelanggannya.

Gadis yang hanya dikenali sebagai Lin dan berusia 22 tahun itu difahamkan tidak mempunyai apa-apa jenis kenderaan jadi beliau telah mula bekerja menjadi salah seorang penghantar makanan FoodPanda bagi menjana pendapatan.

“Solihah jumpa dia dalam keadaan baju dia basah kuyup, nampak air mata dia macam menangis. Dalam keadaan macam tu tak sampai hati nak tinggalkan dia sorang-sorang. Perempuan pula tu dengan hujan jadi kami tumpangkan adik Lin naik sekali walaupun pada mulanya dia agak segan, selepas itu terus bawak dia ke rumah pelanggannya.

“Berkali-kali adik Lin minta maaf kerana takut menyusahkan kami, takut basahkan kusyen kereta sebab baju dia basah. Ya Allah dik sesungguhnya malam ni Allah memang hendak takdirkan kami bertemu dengan adik Lin sebagai pengajaran utk kami,” kongsi Solihah menerusi laman Facebook.

Lebih menyayat hati apabila gadis tersebut berkongsi aktiviti harian beliau yang bermula pada jam 11 pagi di mana beliau akan mula berjalan kaki dari Taman Seluang hingga ke pasaraya Giant. Selepas daripada itu, beliau akan ke rumah-rumah pelanggan bagi melengkapkan pesanan hingga jam lapan malam.

Sebelum pulang, beliau biasanya akan ke bank bagi memasukkan duit yang beliau peroleh untuk hari tersebut.

Perkongsian tersebut telah mendapat perhatian ramai pihak serta rata-rata daripada mereka turut membantu dengan memberi sumbangan dalam membantu gadis tersebut.

Dalam satu perkongsian, kutipan dana telah dilakukan oleh beberapa penghantar makanan FoodPanda bagi daerah Kulim untuk membantu membeli sebuah basikal dan dihadiahkan kepada gadis tersebut.

“Hadiah basikal tersebut merupakan hasil dari kutipan dana dari semua insan yang berhati mulia berkongsi rezeki dengan adik Lin.

“Semoga dengan setiap kayuhan adik Lin mencari rezeki, anda sekeluarga mendapat berkat pahala yg berlipat kali ganda nilainya, Amin,” kata Bella.

Baca perkongsian kami yang terdahulu mengenai seorang penghantar makanan foodpanda yang dahulunya raih gaji enam angka tetapi terpaksa tukar kerjaya bagi teruskan hidup melalui pautan di bawah.

Daripada Pendapatan Enam Angka Kepada ‘Rider’ FoodPanda, Lelaki Ini Terpaksa Tukar Kerjaya Untuk Teruskan Hidup

‘Rider’ Foodpanda Buat Pelanggan Terkejut Hantar Makanan Guna Harley Davidson

Pernah Bekerja Sebagai Penulis Dan Miliki Kereta Kancil, Ebit Lew Kongsi Kisah ‘Aunty Foodpanda’


Air Milo Jadi Tanda Ingatan, Kisah Pekerja Myanmar Di Malaysia Ini Undang Sebak

Buat sebahagian besar daripada kita, air Milo ataupun minuman bercoklat kemanisan itu mungkin hanyalah seperti minuman kebiasaan yang lain – kecuali rasanya yang lebih sedikit pekat dan menjadi sedikit luar biasa jika dihidangkan dengan gaya ‘Milo Dinosaur’ atau ‘Milo Tabur’.

Namun buat pekerja asing di sebuah kilang ini, air Milo yang sinonim sebagai minuman menghilangkan dahaga sepanjang hari masyarakat di negara kita menjadi peringatan yang sangat bermakna buat dirinya.

Kisah syahdu pekerja asing daripada Myanmar dan air Milo itu baru-baru ini diceritakan oleh salah seorang pekerja tempatan di kilang mereka bekerja melalui satu perkongsian di Twitter.

Menurutnya, beliau akan selalu melihat pekerja asing itu akan bersama air Milo setibanya waktu rehat untuk setiap hari di kilang tempat mereka bekerja.

Bermula daripada pemerhatiannya itu, beliau kemudiannya makin tertanya-tanya kenapa pekerja asing tersebut sangat menggemari air Milo sehingga tidak berminat untuk menikmati makanan atau minuman lain.

Sehinggalah pada satu hari, rakan kepada pekerja asing tersebut menceritakan kisah sebenar mengapa lelaki tersebut sangat meminati dan obses dengan minuman bercoklat tersebut.

“Kemudian kawan dia cerita yang sebenarnya dia dari keluarga yg betul-betul susah, dekat kampung ada seorang adik OKU dan mak dia. Ayah dah tiada.

“Adik dia yang OKU suka sangat air coklat. Waktu ini aku dah pelik, apa kena mengena. Adik dia yg suka kenapa dia yang minum pulak kan?

Rakannya itu terus menyambung cerita dan memberitahu satu kejadian di mana adiknya yang kelainan upaya itu pada satu hari telah terminum air coklat yang diletakkan di atas meja sebuah kedai makan.

Adiknya ketika itu yang sampai ke kedai tersebut secara tidak sengaja ketika leka bermain menyangkakan air tersebut tidak bertuan dan meminumnya sampai habis hanya untuk menyedari air tersebut sebenarnya mempunyai tuan.

Berpunca daripada kejadian itu, lelaki tersebut atau abangnya itu kemudiannya membawa pulang sekotak air coklat untuk adiknya namun ketika itu adiknya sudah meninggal dunia.

Manakala orang yang memukul adiknya pula tidak dapat dikesan dan tambah menyayat hati ibunya juga turut meninggal dunia seminggu kemudian kerana tidak mempunyai selera makan akibat terlalu merindukan adiknya itu.

Selepas kejadian tersebut, lelaki tersebut kemudiannya hidup seorang diri kerana telah kematian ahli keluarganya dan tambah menyedihkan ibu dan adiknya meninggal hanya kerana kejadian meminum air coklat di kedai tersebut.

Walaupun air Milo tersebut bukanlah sesuatu yang tinggi harganya namun buat pekerja asing tersebut nilai yang dipegangnya tidak sama dengan orang lain.

Perkongsian di Twitter itu sehingga kini sudah mendapat lebih 30,000 retweet dengan rata-rata netizen tidak dapat menahan sebak selepas mendengar kisah lelaki tersebut.

Milo bukan sahaja menjadi kegemaran dan sinonim dengan masyarakat terutama kanak-kanak di Malaysia, namun ia turut menjadi pilihan di serata dunia. Baca perkongsian daripada lelaki ini bagaimana minuman bercoklat itu berjaya menakluk dunia di pautan di bawah.

Bagaimana Milo Menjadi Minuman Kegemaran Kanak-Kanak Seluruh Dunia

2.7 Tan Milo Berjaya Dijual Lazada Malaysia Dalam Jangka Masa Dua Jam

Selepas KFC dan McDonald’s, Lori Milo Pula Buat Kemunculan Di Istana Negara


Rider Dapat ‘Request’ Buang Botol Kaca Lama Ke Dalam Sungai, Netizen Dakwa Itu Sihir

Seorang penghantar barang menerima permintaan khas daripada pelanggan untuk membuang barang ke dalam sungai. Namun barangan tersebut yang menjadi tanda tanya netizen adakah ia sihir atau pun sekadar barangan biasa.

Melalui satu perkongsian yang dibuat oleh seorang pengguna Twitter, dengan nama @syafiqunzir, beliau memuat naik satu pesanan yang diterima olehnya daripada salah seorang pelanggan yang memintanya untuk membuang barang.

Di dalam pesanan tersebut, pelanggan itu meminta beliau untuk mengambil barang yang mahu dibuang berbentuk sebuah botal kaca lama dengan lilitan di dalamnya di Sunway Pyramid.

Weh seram sial, nak accept job ke nak report 😂 pic.twitter.com/xZl6QbNPsi

— Syafiq (@syafiqunzir) January 16, 2023

Pelanggan tersebut turut meletakkan syarat agar penghantar barang tersebut mestilah seorang muslim yang pandai membaca ayat suci al-Quran.

Permintaan khas pelanggan tersebut telah membuatkan beliau tertanya-tanya apakah kandungan barangan tersebut? Dan adakah ia sihir yang sering diamalkan oleh mereka yang mahu mendapatkan sesuatu?

Ciapan yang dibuat oleh beliau telah mendapat perhatian netizen, kebanyakan daripada mereka menyatakan bahawa barangan tersebut kemungkinan mempunyai kaitan dengan sihir.

Sebahagian daripada netizen lain pula menceritakan pengalaman yang sama apabila diminta oleh pelanggan untuk membuang barangan misteri tersebut.

Abang sy pernah buang skali tgh malam. Coincidentally nama abg sy pun Syafiq. Haha. Ustaz pesan buang dan jgn tengok/toleh kalau dengar apa2.

Dia cerita lepas je buang, ada suara kata 'yang kau pegi buang tu kenapa?!'

— Iera Stilinski ♋ (@Iera_Azmi) January 17, 2023

buang je takda apa pun. dlu my dad suruh buang benda tu kt sungai. dia ada kelas mengajar so aku pg la buang so lets goooo! cuma tu la jgn dibukak je 🤣

Nak tolong tu boleh tapi risiko sikit la. Barang orang hantar sihir kat aku dulu pun kena campak sungai jugak. Tak silap syaratnya bukan aku yg buang. So mak aku yang lemparkan sebab aku tengah lemah semangat kan

— me :) (@immaseterong) January 17, 2023

Biar apa pun barangan tersebut, diminta untuk para penghantar barang tersebut untuk sentiasa berhati-hati kerana kita tidak tahu niat di sebalik permintaan yang dibuat pelanggan.

Selain itu, jika perkara itu boleh memudaratkan kita dari segi undang-undang mahupun rohani, seeloknya dielakkan.


‘Rider’ Foodpanda Buat Pelanggan Terkejut Hantar Makanan Guna Harley Davidson

Hanya kerana rindu menunggang motosikal berkuasa tinggi di sambil memanaskan enjin, seorang lelaki dari Sabah memutuskan untuk menggunakan jentera Harley Davidson bagi membuat penghantaran Foodpanda di musim PKP ketika ini.

Perkara itu dikongsikan pengguna Twitter, @dannylleam beberapa hari lalu yang berkongsi video ayah kepada kawannya yang membuat perkhidmatan penghantaran makanan dengan jentera berkuasa tinggi itu.

Guys look at my friend dad he using his Harley Davidson to delivery the foodpanda 😂🔥 pic.twitter.com/hPNKhirUKS

Menurut anak perempuan lelaki tersebut, Ayu Syarafana yang ditemu bual Mstar, bapanya menjadi penghantar makanan sejak bermulanya PKP kerana kedai sate dan bengkel motosikalnya tidak dapat beroperasi ketika ini.

Gelagat bapanya itu menurut Ayu memang mencuri tumpuan pelanggan yang menggunakan perkhidmatannya kerana terkejut dan perkara itu juga sangat jarang berlaku.

“Bila dia hantar makanan guna Harley Davidson, ada pelanggan yang rakam video dan ambil gambar dengan papa.

“Mereka terkejut kerana ini merupakan kali pertama mereka tengok rider Foodpanda menggunakan Harley Davidson,” jelasnya.

Dia bagaimanapun menjelaskan bapanya tidak selalunya menggunakan Harley Davidson untuk khidmat penghantaran sebelum ini.

“Pada kebiasaannya, papa guna skuter kerja sebagai rider Foodpanda. Kadang-kadang saja dia guna Harley Davidson.

“Bila papa nak panaskan enjin sebab motor tak bergerak, dia guna motor besar untuk hantar makanan. Dia pun cakap rindu nak tunggang motor besar,” jelasnya.

P/S: Jangan lupa pakai topeng muka ketika keluar rumah. Jika anda sedang mencari, tekan di sini kerana MR.DIY akan beri potongan harga RM10 untuk setiap pembelian sekotak topeng muka (50s). Cepat sebelum kehabisan stok.

Musim PKP ini bukan sahaja orang biasa yang membuat perkhidmatan food delivery untuk menambah pendapatan tetapi angaksawan negara juga terpaksa turun ke jalanan. Baca perkongsian kami sebelum ini untuk mengetahui lebih lanjut.

Dari Angkasa Ke Jalanan, Dr Sheikh Muszaphar Kini Jadi ‘Delivery Boy’ Di Musim PKP

Jualan Restoran Di Kuching Ini Kembali Meningkat Selepas Hantar Makanan Menggunakan Ferrari F430


‘Rider’ foodpanda Sekali Lagi Muncul Hero, Kali Ini Bantu Polis Tangkap Perompak

Sejak akhir-akhir ini dapat dilihat rider foodpanda seolah berada di mana sahaja dalam hampir semua video yang tular di jalan raya. Tidak hanya berusaha keras mencari rezeki dengan menghantar makanan kepada para pelanggan, gelagat mereka yang pelbagai buatkan pekerjaan ini menjadi unik.

Terbaharu, tular di Facebook menerusi perkongsian Mohd Fhadzrull Nazzmie pada Facebook Group Foodpanda Rider Malaysia di mana seorang rider foodpanda yang sedang menunggang motosikal berjaya membantu pihak polis menangkap perompak yang sedang berlari ke arah belakang beliau.

Apa yang menarik perhatian netizen serta membuatkan orang ramai lebih teruja adalah gaya bersahaja beliau yang tenang mengundur motosikal beliau dalam menyekat pergerakan perompak.

Para netizen nampaknya turut mengulas mengenai tindakan pantas rider berkenaan. Tidak kurang juga yang berpendapat rider ini wajar diberikan batch 1 atas keberanian beliau membantu pihak polis mendapatkan perompak. Berikut antara komen netizen mengenai video ini.

Tahniah kami ucapkan atas keberanian rider berkenaan. Contoh yang ditunjukkan berjaya membuktikan pihak mereka bukan sekadar mencari rezeki menghantar makanan semata-mata malah turut bekerjasama bersama pihak polis dalam mengelakkan orang ramai daripada ancaman jenayah.

Tular sekitar Mac lalu apabila rider makanan ini berjaya meraih bonus sebanyak RM56,870 selepas berjaya lengkapkan 21,500 pesanan.

Berjaya Lengkapkan 21,500 Pesanan, ‘Rider’ Makanan Ini Bakal Terima Bonus Sebanyak RM56,870

Jana RM18,000 Untuk Dua Bulan, Ini Jawapan ‘Rider’ Berkenaan Gambar Yang Tular


‘Rider’ Foodpanda Singapura Bakal Dipenjara Kerana Serang Rakan Sekerja

Seorang rider servis penghantaran makanan terkenal, Foodpanda bakal berdepan dengan hukuman penjara dan 6 sebatan akibat memukul rakan sekerjanya, Batman Suparman yang juga seorang penghantar makanan atau rider. Kejadian yang berlaku di Singapura itu bermula daripada pergaduhan di sebuah group WhatsApp.

Tertuduh, Eng Guan Hong, difahamkan telah menghantar satu mesej yang meminta rider di kawasan berkenaan untuk mendaftar satu skim baharu yang diperkenalkan kepada rider Foodpanda. Eng turut melabel mereka yang ingkar untuk mematuhi arahan tersebut sebagai ‘bodoh’.

Mangsa, Batman Bin Suparman berusia 29 tahun yang juga berada di dalam group tersebut berasa agak tersinggung dengan penggunaan bahasa yang digunakan oleh Eng. Teguran Batman kemudian menimbulkan kemarahan Eng dan menyebabkan mereka mula bertengkar. Eng berulangkali mengajak Batman untuk bersemuka untuk menyelesaikan perkara tersebut. Batman kemudian bersetuju untuk berjumpa di ibu pejabat Foodpanda di United House pada pukul 2.40 petang.

Sebelum turun bertemu dengan Batman, Eng sempat menyelitkan pisau kecil di dalam poket belakangnya. Sebaik sahaja bertemu dengan Batman, Eng terus sahaja menghayunkan helmet pada muka Batman bertubi-tubi. Pertengkaran tersebut mendapat perhatian rider lain ditempat kejadian dan mencuba untuk menghalang namun gagal.

Eng cuba melawan rider lain yang datang membantu dan mencapai pisau kecil kemudian terus meluru ke arah Batman. Mangsa sempat mencuba untuk menghalang serangan tersebut dengan menahan menggunakan lengannya. Akibat itu, torehan pertama mengenai hidung dan telinganya. Pertengkaran akhirnya dapat dileraikan setelah pegawai Foodpanda dari pejabat keluar untuk membantu.

Mangsa kemudian bergegas ke balai polis berdekatan untuk membuat laporan sebelum dikejarkan ke Hospital Umum Singapura untuk rawatan selanjutnya. Akibat kejadian ini, Eng dan Batman diberhentikan oleh pihak syarikat.


Rider GrabFood Dipuji Sanggup Rempuh Motosikal Peragut Untuk Selamatkan Mangsa ‘Berbaju Kelawar’

Rider penghantar makanan menjadi ‘first responder‘ bukanlah perkara asing di dalam negara ini. Dalam beberapa rakaman insiden kejadian, pastikan akan kelihatan kelibat rider penghantar makanan memberikan bantuan.

Terbaharu, seorang rider GrabFood meraih pujian orang ramai apabila dia meluru merempuh motosikal milik peragut untuk selamatkan mangsa insiden jenayah itu.

Pada awal video tersebut ada seorang wanita memakai baju kelawar kuning hitam sedang jalan seorang diri di sekitar kawasan Menara Felda FGV. Tiba-tiba datang dua lelaki menaiki motosikal melawan arah mengekori wanita itu dari belakang.

Sejurus itu berlaku bergelutan di antara salah seorang peragut dengan wanita terbabit sehingga ke tengah-tengah jalan. Kejadian itu disedari oleh beberapa pengguna jalan raya lain yang mula memberhentikan kenderaan untuk memberikan bantuan.

Beberapa saat kemudian, datang seorang rider GrabFood meluru merempuh motosikal peragut untuk mengelakkan mereka melarikan diri. Beberapa kenderaan awam lain berhenti dan segera membantu mangsa dan rider tersebut.

Tindakan orang ramai itu telah mendapat pujian pengguna media sosial, hasil kerjasama antara satu sama lain berjaya menyelamatkan seorang wanita daripada menjadi mangsa ragut.

Daripada hantaran Facebook Ronell Rekk, kedua-dua peragut telah berjaya ditahan orang ramai dan diserahkan kepada anggota polis untuk diambil tindakan lanjut.

Pada masa sama, netizen turut memuji keberanian wanita ‘berbaju kelawar’ itu kerana begitu berani melawan peragut sehingga menyebabkan kedua-duanya berjaya ditangkap.

Orang ramai juga mengecam kedua-dua lelaki itu kerana dilihat sihat tubuh badan mereka, namun sanggup melakukan jenayah yang boleh mendatangkan kecederaan kepada orang tidak bersalah.

Anda boleh baca lagi kisah-kisah menarik rider penghantar makanan menjadi ‘first responder‘ dalam memberikan bantuan. Baca lebih lanjut melalui pautan-pautan di bawah.

‘Rider’ foodpanda Sekali Lagi Muncul Hero, Kali Ini Bantu Polis Tangkap Perompak

Jadi ‘First Responder’, Netizen Puji Kecekapan Abang foodpanda Bantu Potong Pokok Tumbang

Grab Cari ‘Abang Rider Kajang’, Hero Cuba Selamatkan Pemandu Hilux Pitam


Rider Hilang Kerja, Akaun Grab Kena Gantung Selepas Tular Tegur Warga Singapura

Tindakan penghantar makanan yang tular sejak semalam selepas menegur warga Singapura yang mengisi minyak di dalam tong telah menyebabkan beliau kehilangan kerja selepas Grab mengantung akaunnya semalam.

Dalam temubual bersama Kosmo!, pemilik akaun TikTok matkibot berkata bahawa akaun Grab beliau sudah digangung sejak pukul 6 petang semalam.

“Selepas video ini viral di media sosial, Grab telah suspended (gantung) pada pukul 6 petang hari ini (semalam), saya segera menghubungi perkhidmatan pelanggan Grab. Saya diberitahu akan dihubungi pihak atasan Grab dalam masa 24 jam,” katanya.

Tidak lama selepas itu, beliau telah dihubungi oleh pihak Grab yang memberitahu bahawa ada orang yang membuat laporan ke atasnya di mana dia dilaporkan telah mengeluarkan pemutar skru untuk melawan.

Dia yang percaya bahawa dirinya tidak bersalah telah meminta pihak Grab untuk melihat sendiri rakaman televisyen litar tertutup bagi membuktikan laporan tersebut.

“Saya dapat RM100, kena hantar RM50 untuk isi perut anak bini, begitulah kita di Malaysia, okey tak kalah pun, tak takut pun, akhirnya kita mati juga begitulah nasib rakyat Malaysia,” jelasnya.

Dalam sebuah video tular di media sosial semalam dan dilaporkan oleh Kosmo!, pertengkaran telah berlaku diantara tiga lelaki. Dengan dua daripadanya dipercayai warga Singapura, dan seorang lelaki dipercayai penghantar makanan warga Malaysia.

Kejadian yang dilaporkan terjadi di Iskandar Puteri, Johor Bahru ini berlaku disebabkan oleh rasa tidak puas hati dua warga Singapura yang ditegur oleh penghantar makanan kerana mengisi petrol ke dalam tong.

Di dalam video tersebut, kelihatan pergaduhan mulut terjadi dengan penghantar makanan meminta pihak berkuasa yang berada di situ untuk menangkap dua warga Singapura yang mengisi minyak di dalam tong.

Sepanjang drama itu berlangsung, salah seorang warga Singapura yang marah terhadap penghantar makanan itu dengan keras meminta beliau memadam video tersebut.

Video ini berlangsung selama 1 minit dan 40 saat, dikongsi oleh pengguna TikTok @matkibol. Dalam tempoh yang singkat, ia telah pun mengumpul lebih 800,000 tontonan, menjadikannya topik hangat di kalangan komuniti media sosial.

Salah seorang daripada lelaki itu juga bertindak membuka bahagian belakang kenderaan utiliti sukan (SUV) sebelum mengeluarkan disyaki sebatang pengunci streng dipercayai cuba melakukan provokasi kepada rider berkenaan.

Dua pegawai polis bantuan dilihat berada dalam video itu, cuba menenangkan keadaan. Mereka kemudiannya meminta kad pengenalan penunggang, di mana dua lelaki warga Singapura itu didakwa membuat satu lagi percubaan untuk menyerang penunggang itu.


Rider Maut Dan Seorang Lagi Cedera Parah Dilanggar Nissan X-Trail Di Lampu Isyarat

Seorang penghantar makanan maut, manakala seorang penunggang motosikal cedera parah dalam kemalangan membabitkan lima kenderaan di Persimpangan Lampu Isyarat, Jalan Meru/Jalan Haji Sirat. Kejadian tersebut berpunca daripada dua buah Nissan X-Trail terbabas selepas berlaku perlanggaran antara satu sama lain.

Ketua Polis Daerah Klang Utara, Asisten Komisioner S Vijaya Rao, berkata polis menerima laporan kemalangan membabitkan dua kenderaan utiliti sukan (SUV) jenis Nissan X-trail, sebuah Proton Wira dan dua buah motosikal kira-kira jam 2.30 petang.

Kemalangan maut di Klang Meru trafik light Simpang Hj.Sirad melibatkan penunggang motosikal. pic.twitter.com/uZq2moqv1O

— nan manjoi8715 (@nanmanjoi8715) September 23, 2022

“Hasil siasatan awal mendapati, persimpangan berkenaan mempunyai empat lorong di mana dua lorong jalan terus dan dua lorong untuk membelok ke kanan. Kejadian kira-kira jam 2 petang itu berlaku di dua lorong kanan untuk membelok ke Jalan Haji Sirat.

“Sebuah kenderaan jenis Nissan X-trail yang memandu di lorong kiri hendak membelok ke kanan, tiba-tiba kenderaan jenis sama di lorong kanan hendak jalan terus dan berlaku perlanggaran.

“Kedua-dua kenderaan itu terbabas di mana Nissan X-trail yang berada di lorong kanan melanggar sebuah motosikal yang berada di arah bertentangan. Manakala Nissan X-trail yang berada di lorong kiri melanggar sebuah motosikal GrabFood dan kereta Proton Wira yang juga berada di arah bertentangan,” katanya dalam satu kenyataan.

Polis tahan kedua dua pemandu Xtrail untuk siasatan.

Penghantar makanan maut di tempat kejadian, seorang lgi cedera. https://t.co/YCcGtUqE1l pic.twitter.com/wZzGnB1exC

— Mohd Redzuan Abdul Manap (@redzuanNewsMPB) September 23, 2022

Penunggang motosikal GrabFood iaitu seorang lelaki tempatan berumur 34 tahun meninggal dunia di tempat kejadian. Manakala penunggang motosikal berusia 29 tahun mengalami kecederaan parah dan dihantar ke hospital.

Kedua-dua pemandu kereta Nissan X-trail berumur 20 tahun dan 24 tahun ditahan untuk siasatan lanjut.

“Kes ini disiasat di bawah Sekysen 41(1) APJ 1987. Orang awam yang mempunyai maklumat mengenai kejadian ini diminta menghubungi Pegawai Penyiasat Insp. Mohd Fadli bin Ismail di talian 017-2131318.

“Orang awam dinasihatkan sentiasa mengamalkan pemanduan berhemah, sentiasa peka dengan keadaan jalan ketika memandu dan mematuhi peraturan jalan raya,” terang Ketua Polis Daerah Klang Utara itu lagi.

Kemalangan maut di Klang Meru trafik light Simpang Hj.Sirad melibatkan penunggang motosikal. pic.twitter.com/5NoUTCJSCs


Rider Sanggup Cuti Hantar Makanan Demi Bantu Mangsa Banjir

Keprihatinan yang ditunjukkan oleh rakyat Malaysia sepanjang negara dilanda dengan bencana alam telah mendapat perhatian ramai.

Rakyat Malaysia terus menyalurkan bantuan tidak kira dalam bentuk wang ringgit mahupun keringat.

Terbaharu, tular di media sosial apabila sekumpulan anak muda turun ke kawasan  banjir bagi membantu mangsa-mangsa yang terkesan dengan bencana alam.

Semua rider ini umur baru 18 namun semangat, jiwa mereka cukup besar.Cuti tujuh hari dari job utk bantu mangsa banjir.

Tabik untuk anda.@501Awani#Banjir2021 #AWANInews #DaruratBanjir pic.twitter.com/m04dJus5vv

— Ridauddin Daud (@RidauddinDaud) December 23, 2021

Video yang dimuat naik oleh wartawan Awani, Ridauddin Daud di laman Twitter beliau menunjukkan sekumpulan anak muda berusia 18 tahun yang bersemangat membantu mangsa banjir.

Di dalam video terbabit, seorang anak muda memberitahu bahawa mereka mengambil inisiatif sendiri dengan mengumpul duit sesama mereka bagi disalurkan kepada kawasan-kawasan yang terkesan.

“Minggu ini memang kami cuti, nak fokus tolong mangsa-mangsa banjir,” kata salah seorang wakil sekumpulan rider muda.

Difahamkan bahawa mereka sudah empat hari membantu mangsa-mangsa banjir dan mereka turut bergerak membantu ke kawasan-kawasan lain juga.

Video terbabit telah ditonton sebanyak 27,000 kali dan mendapat ciapan balas sebanyak lebih 1,000.

Kebanyakan netizen memuji tindakan mereka dan mengharapkan ramai lagi anak muda seperti mereka yang turun membantu mangsa-mangsa banjir.

“Baru 18 tahun. Hebat nilai empati dan sukarelawan adik ini. Semoga Malaysia lebih terbela di masa akan datang dengan adanya pewaris seperti awak dan kawan-kawan awak, dik. Syabas dan tahniah!” Kata salah seorang netizen.

“Aku doakan kesemuanya dimurahkan rezeki yang banyak, diberikan kesihatan yang baik, sentiasa dalam jagaan Allah swt. Aamiin,” kata seorang netizen yang menitipkan doa kepada adik-adik tersebut.

Utamakan mangsa banjir, lelaki ini guna Brabus G700 6×6 untuk hantar bantuan. Untuk mengetahui lebih lanjut, klik pautan di bawah.

Utamakan Mangsa Banjir, Lelaki Ini Guna Brabus G700 6×6 Untuk Hantar Bantuan

‘Ini Mencuri Namanya’- Netizen Kecewa Lihat Segelintir Individu Ambil Kesempatan Terhadap Mydin Mart

Hanya Guna Kertas A4, Cara Pemilik Selamatkan Mercedes A45s Daripada Banjir Buat Netizen Kagum